Undian Pilihanraya - Anda Pangkah Wakil Rakyat atau Pangkah Parti?

Seringkali kita mendengar rungutan yang dikongsikan masyarakat setempat, berkenaan wakil-wakil rakyat serta ahli Parlimen yang gagal melangsungkan tugasnya.

Alasan yang kita dengari disebabkan beliau sibuk berulang-alik kerana lokasi di mana dia menjadi wakil rakyat terletak jauh; ada yang perlu merentas negeri. Sehinggakan wujud persepsi betapa bertuahnya penduduk setempat, apabila dilawati wakil rakyat - sedangkan itu adalah tugas hakikinya.

Pada hemat penulis, semuanya berpunca daripada isu pokok pemahaman rakyat Malaysia berkenaan sistem pilihanraya itu sendiri. Kita kerap memilih wakil rakyat dengan memangkah parti yang dia sertai.

Setiap kali pilihanraya, apakah faktor yang anda ambil kira dalam menentukan pihak mana yang akan anda pangkah? Kami yakin ramai yang akan menjawab mereka mengundi berdasarkan kepada parti.

Sentimen perjuangan parti dan gabungan parti menjadi faktor utama rakyat Malaysia mengundi, di mana kita melihat logo parti wakil rakyat yang akan kita pilih sama ada di peringkat ADUN atau Parlimen - sebelum kita melihat siapa wakil rakyat itu sendiri.

Persoalannya - semasa mengundi, adakah anda memangkah wakil rakyat atau 'wakil parti kepada rakyat?'

Realitinya, pilihanraya di Malaysia sebenarnya memerlukan pengundi mengundi wakil rakyat yang mereka percaya berkaliber serta berkemampuan membawa isu-isu setempat ke sidang DUN atau Dewan Rakyat.

Kita patut meletakkan kredibiliti wakil rakyat itu sendiri sebagai faktor utama pilihan kita, kerana dengan memilih parti; ramai rakyat Malaysia mengabaikan satu perkara penting.

Kita tak mengenali siapa wakil rakyat yang kita pilih. Sebab itulah sudah acapkali rakyat berdepan masalah di mana wakil rakyat tidak ditemui di kawasan  selepas pilihanraya; kerana ada situasinya dia bukan berasal dari situ pun.

Dalam kes-kes ekstrim, ada juga wakil rakyat yang tak peduli pun tentang kawasan anda. Tetapi kerana nak bertanding pilihanraya - dia dinamakan di situ sebagai calon bagi memastikan dia ada kerusi untuk bertanding.

Penulis bukanlah mahu mengatakan faktor parti tidak penting, tetapi faktor utama yang perlu diambil kira pengundi adalah memilih calon yang memahami masalah setempat.

Bukankah itu tujuan sebenar wakil rakyat dan ahli Parlimen dilantik, agar mereka mampu menyelesaikan masalah penduduk setempat? Mereka juga perlu membawa permasalahan ini sehingga menemui solusi dalam bentuk perubahan dasar di peringkat pentadbiran.

Jadi amat menghairankan kenapa rakyat Malaysia masih membenarkan parti-parti politik memperkotak katikkan orang ramai, menganggap kerusi-kerusi yang dipertandingkan adalah hak mereka semata-mata; sehinggakan ada calon-calon bidan terjun dibenarkan bertanding di tempat yang tak pernah mereka singgahi.

Disebabkan itulah, amat penting untuk anda mengundi calon bukan parti - kerana selepas pilihanraya, calon anda itulah yang akan menentukan hala tuju ke mana suara anda akan dibawa.

Satu lagi salah kefahaman kita tentang sistem pilihanraya negara kita sendiri adalah kesilapan kita untuk pulang memangkah di kampung, bukan tempat kita bermastautin.

Tidak ada sebab untuk kita meneruskan amalan tersebut, kerana dengan meneruskan amalan itu anda sebenarnya menafikan diri anda sendiri faedah kewujudan wakil rakyat dan ahli Parlimen. Anda juga menidakkan diri anda peluang untuk memilih orang yang anda yakini dapat memperbaiki atau menambah baik kawasan anda tinggal.

Apa faedahnya anda pulang ke kampung mengundi, sedangkan majoriti hari dalam 5 tahun tempoh kerajaan dibentuk, anda berada di kawasan lain di negeri lain? Dengan pulang mengundi di kampung, anda mengulangi kesilapan asas yang ramai lakukan dalam pilihanraya; tak mengenali siapa yang anda pangkah.

Besar kemungkinan anda akan memangkah berdasarkan emosi dan memangkah parti.

Kemudian anda akan melakukan perjalanan beberapa ratus kilometer, pulang ke tempat mastautin anda, membiarkan sahaja penduduk kampung menerima akibat daripada pilihan anda.

Satu soalan mudah - adakah wakil rakyat yang berkhidmat di mana anda menetap, wakil rakyat anda sekiranya anda memilih wakil rakyat di kampung anda?

Dengan memperbetulkan tabiat kita mengundi memilih calon yang berkhidmat di kawasan anda tinggal, kemungkinan untuk anda mendapat wakil rakyat yang faham masalah anda akan menjadi lebih tinggi.

Sehingga kini, fokus terlalu tinggi yang diberikan kepada kepentingan parti dan gabungan parti telah pun menyebabkan parti-parti politik mengambil kesempatan ke atas kita; menjadikan perjuangan mereka sebagai 'perjuangan anda', sedangkan bukan semua antara kita adalah ahli parti politik.

Propaganda 'pilih parti' ini membolehkan parti mendapat undi mudah seterusnya mempunyai jalan memanipulasi sentimen pengundi yang rata-ratanya akan meletakkan perjuangan mereka, ketika memangkah.

Adakah tabiat undian ini sukar diubah? Ya, tidak dinafikan memang sukar.

Politik di Malaysia memang selama ini meletakkan hala tuju parti sebagai tunjang kepada penentuan arah undi, menjadi darah daging kepada sesetengah pengundi walaupun dia bukan sebahagian ahli rasmi parti.

Bagaimanapun dengan terus meletakkan perjuangan parti sebagai faktor utama ketika kita mengundi, kita terus menidakkan semua warga diperingkat bawahan daripada mempunyai wakil rakyat yang faham tanggungjawab beliau di peringkat asas iaitu mewakili suara rakyat setempat.

Kita sepatutnya mengundi wakil rakyat, wakil kita - bukan wakil parti. Hanya dengan mengamalkan perubahan ini barulah pengaruh parti politik kepada ideologi dan pemikiran masyarakat kita dapat dikurangkan.


5 Pemimpin Kerajaan Yang Kalah Undian Tidak Percaya Dua Kali

Bagi seorang ahli politik, memperolehi undian yang memihak kepada mereka merupakan satu justifikasi kuasa yang tidak ternilai.

Namun apabila kita berada di kedudukan teratas, akan semakin ramai pihak yang mahu berusaha menjatuhkan kita. Satu cara mudah dalam sistem demokrasi adalah dengan mewujudkan kerjasama antara ahli dewan yang memegang kerusi untuk melakukan undian tidak percaya.

Tak terkira bilangan pemimpin dunia yang jatuh akibat undian tidak percaya. Bagaimanapun ada juga kategori pemimpin yang dijatuhkan tetapi masih mampu bangkit, sebelum dijatuhkan untuk kali kedua dengan cara yang sama.

Berikut adalah lima pemimpin dunia yang merasai pengalaman unik diundi tidak percaya untuk kali kedua.

Situasi parlimen tergantung akibat pembahagian kerusi 100 dengan 100 dalam pilihanraya 2006 negara Czech, memaksa Presiden Czech menggunakan kuasanya melantik Mirek Topolanek sebagai Perdana Menteri pada 16 Ogos 2006.

Namun pertikaian berterusan antara kedua-dua gabungan yang bertanding menggagalkan segala usaha pembentukan kabinet Topolanek. Pembentukan kabinet pertama Topolanek gagal selepas usul kabinet tidak dipersetujui kedua-dua pihak dalam usul undi tidak percaya, namun jawatan Perdana Menteri beliau kekal selamat akibat pengaruh Presiden.

Hanya selepas 230 hari, barulah barisan Kabinet baru Topolanek diterima pada 19 Januari 2007 selepas dua wakil pembangkang memilih untuk tidak mengundi, memberikan kemenangan 100-97 kepada Topolanek.

Topolanek berdepan undi tidak percaya untuk kali kedua selepas  2 tahun memegang kuasa, apabila situasi ekonomi yang meruncing mula menjadi sumber ketidakpuas hatian masyarakat.

Dalam undian tidak percaya kali ini, kerajaan Topolanek tumbang selepas 4 wakil kerajaan Topolanek sendiri mengundi menentang beliau.

Salah seorang Perdana Menteri yang mentadbir Jepun paling lama, Shigeru Yoshida naik selepas Jepun dijajah Amerika Syarikat disebabkan dasar-dasar yang dipegang beliau agak pro-USA.

Bagaimanapun, kerajaan beliau berdepan undi tidak percaya pada 23 Disember tahun yang sama, memaksa Yoshida membubarkan kerajaan seterusnya diadakan pilihanraya semula pada Januari 1949. Pilihanraya itu mengubah nasib Yoshida apabila mandat  kembali kepadanya ekoran kemenangan 269 daripada 466 kerusi yang dipertandingkan.

Selepas beberapa sekutu beliau dalam kerajaan mula melompat parti disebabkan rasa kurang senang dengan tindak tanduk Yoshida semasa persidangan parlimen, usul undi tidak percaya yang cuba dibawa pihak lawan beliau gagal dijalankan undiannya - selepas Yoshida sendiri mengambil keputusan membubarkan kabinet takut tewas undian.

Seorang profesor kewangan, Romano Prodi naik menjadi Perdana Menteri setelah memenangi pilihanraya 1996 Itali. Kemenangan itu bagaimanapun dibantu dengan kerjasama tidak kukuh parti beliau bersama parti Communist Refoundation Party (PRC) yang membolehkan kerajaan Prodi dibentuk.

Kerjasama itu jatuh selepas PRC menarik balik sokongan kepada Prodi dalam tahun 1998. Dalam krisis politik itu, Prodi diberikan peluang untuk membuktikan dia mampu mendapat sokongan majoriti seandainya berjaya memujuk gabungan baru menyertai kerajaannya dan mengekalkan jawatannya - namun usaha itu gagal.

Populariti Prodi sebagai seorang ahli akademik, membolehkan beliau kembali menyatukan beberapa parti politik di bawah satu payung seterusnya memenangi pilihanraya Itali tahun 2006 dengan kiraan 340 berbalas 277.

Akibat daripada pertukaran Presiden Itali yang sedang berlaku ketika itu, kabinet kedua Prodi hanya berjaya dibentuk pada bulan Mei 200, selepas hampir sebulan pilihanraya selesai.

Isu penghantaran askar Itali ke Afghanistan yang diperkenalkan kabinet Prodi dicabar di parlimen Itali di dewan atas (mirip Dewan Negara kita). 161 pihak menentang beliau, sementara 156 menyokong. Prodi meletak jawatan ekoran kehilangan sokongan dewan penting itu menyebabkan pembubaran kabinet berlaku pada 5 Februari 2008.

Dalam tahun 2001, Viktor Yuschenko terpaksa berhadapan dengan undi tidak percaya kepadanya selepas beberapa pihak didalangi 'taikun-taikun minyak' menggerakkan usaha menjatuhkan beliau di parlimen. Yuschenko didakwa gagal menstabilkan ekonomi Ukraine serta tidak mempunyai kemampuan yang baik dalam memacu negara tersebut.

Melalui undian yang dijalankan sebanyak dua kali, 263 wakil mengundi hilang kepercayaan kepada beliau daripada 450 orang, memaksa Yuschenko meletakkan jawatan selepas 16 bulan memegang jawatan Perdana Menteri. Hanya 69 wakil menyokong beliau dalam undian itu.

Yuschenko tidak berhenti daripada politik, menubuhkan parti baru sehinggalah dia berjaya memenangi pilihanraya Presiden Ukraine yang sangat sengit pada tahun 2004.

Dengan menggunakan kuasa beliau sebagai Presiden, Yuschenko membubarkan kabinet di bawah Perdana Menteri Yulia Tymoshenko atas dakwaan salah guna kuasa selepas dua orang menteri kanan melaporkan kes-kes salah laku melibatkan sekutu mereka sendiri.

Sebagai ganti, Yuschenko melantik Yuri Yekhanurov sebagai Pemangku Perdana Menteri dengan barisan kabinet baru pada bulan September 2005.

Pada bulan Januari tahun 2006, parlimen Ukraine meluluskan usul undi tidak percaya terhadap kabinet Ukraine, menjatuhkan kerajaan pilihan Yuschenko yang dipimpin Yekhanurov. Yuschenko kekal sebagai presiden sehingga 2010 walaupun kredibiliti beliau tercalar teruk.

Memegang jawatan Perdana Menteri Portugal selama dua penggal bermula 1976-1978 dan 1983-1985, pengaruh Mario Soares dalam arena politik Portugal tidak dapat dinafikan. u.

Usaha untuk mengembalikan Portugal yang hampir bankrap pada era 70-an memaksa kerajaan Portugal mengamalkan banyak pendekatan kurang digemari penduduk tempatan, termasuklah usaha Soares selepas dilantik sebagai Perdana Menteri pada bulan Julai 1976.

Salah satu usaha beliau adalah untuk meminjam dana daripada International Monetary Fund. Tindakan itu menyebabkan undi tak percaya dijalankan menjatuhkan kabinet Soares kali pertama pada bulan Disember 1977.

Sebulan kemudian Soares mengumumkan kejayaan beliau mendapat sokongan majoriti semula dengan kerjasama baru, membolehkan dia mengekalkan jawatan yang disandangnya.

Kerajaan baru itu bagaimanapun hanya kekal tujuh bulan, sebelum kegagalan mendapatkan kelulusan Parlimen bagi melaksanakan dasar ekonomi yang dirancang memaksa beliau meletakkan jawatan sepenuhnya selepas dianggap hilang kepercayaan dewan.

Soares kembali menerajui kerajaan Portugal selepas memenangi pilihanraya umum tahun 1983.

Bagaimanapun beberapa pihak dalam kerajaan Soares sendiri mula mengkritik dasar austeriti secara terbuka dalam parlimen, menandakan kabinet Soares pada ketika itu sudah mula kehilangan pengaruh.

Soares sekali lagi meletakkan jawatan pada bulan November 1985, sebelum memenangi pilihanraya Presiden Portugal pada tahun 1986 menjawat jawatan Presiden selama dua penggal.

Kerap berdepan tentangan sekutunya sendiri, sehingga kini jasa Soares pada Portugal tidak dilupakan. Dia dikenang sebagai 'Bapa Demokrasi Portugal' atas sumbangannya. Ketabahannya berhadapan kejatuhan, namun tetap bangkit setiap kali terus menjadi legenda masyarakat Portugal.


Bagaimana Sekiranya PM ke 8 Kalah Kiraan Undi Tidak Percaya?

Pertukaran kerajaan yang dilakukan pada penghujung bulan Februari tahun 2020, dilihat akan meneruskan kemelut politik negara kita sehinggalah pilihanraya umum ke 15 berjaya dijalankan, pada bila masa sekalipun.

Usul undi tidak percaya yang kerap digembar-gemburkan menjadi senjata utama pihak pembangkang daripada Pakatan Harapan, dalam usaha mereka mengambil alih semula pemerintahan daripada gabungan Perikatan Nasional.

Apa situasi yang boleh berlaku kepada kerajaan, khasnya Perdana Menteri sendiri - seandainya beliau tewas daripada segi kiraan undi semasa undian di buka?

Sistem pentadbiran kita yang dibentuk berasaskan kepada sistem Westminster United Kingdom, membolehkan undian tidak percaya diadakan bagi mencabar kedudukan sesebuah kerajaan secara terbuka.

Sir Robert Walpole, Perdana Menteri Britain pertama menjadi individu terawal dicabar kedudukannya pada tahun 1742. Dia hilang sokongan akibat pelbagai tuduhan rasuah serta dianggap tidak mampu mengetuai kerajaan Britain dalam kempen perang Britain ketika itu. Walpole memegang jawatan itu sejak tahun 1721.

Beliau tewas 235-236 dalam undian yang dijalankan. Tewas, Walpole meletak jawatan tidak lama selepas itu namun tetap dilantik menjadi penasihat keluarga di-raja Britain, berikutan pengalamannya mentadbir.

Sejak pengenalan sistem undian tidak percaya, sudah banyak kali pemimpin-pemimpin kerajaan dunia dijatuhkan; majoritinya dirancang pihak lawan.

Tujuannya berkisar kepada usaha mempercepatkan pilihanraya diadakan atau memberi tekanan untuk ketua kerajaan untuk ditukarkan, berikutan perubahan atau pengenalan dasar yang tak munasabah - tanpa perubahan kerajaan perlu dilakukan.

Oleh kerana banyak persamaan di antara sistem yang diamalkan negara kita serta apa yang dijalankan di United Kingdom, tak salah rasanya untuk kita melihat sistem mereka sebagai peramal kepada kemungkinan-kemungkinan yang boleh berlaku.

Lagipun kita belum pernah berdepan situasi sebegini dalam kerajaan kita, seandainya Perdana Menteri (PM) berjaya ditewaskan dalam undian. Dalam situasi ini, kuasa sepenuhnya akan diberikan kepada Ketua Negara; YDP Agong bagi negara kita dan Permaisuri United Kingdom bagi negara mereka.

Berdasarkan apa yang telah berlaku di sana, walaupun PM tewas - dia sebenarnya masih lagi mempunyai dua opsyen pilihan yang akan ditentukan oleh Ketua Negara.

Pertama, PM boleh mendapatkan nasihat daripada Ketua Negara dalam menentukan langkah seterusnya. Kedua, dia boleh meletak jawatan seandainya diketahui ada individu lain mendapat sokongan majoriti daripada ahli Dewan.

Kedua-dua pilihan ini mengembalikan kuasa sepenuhnya kepada Ketua Negara, tetapi tugas PM yang tewas tidaklah terhenti di situ semata-mata.

Dalam situasi PM tewas undi tidak percaya, Ketua Negara akan menjadi panduan utama PM udalam menentukan hala tuju seterusnya. Situasinya pula bergantung kepada apa yang telah berlaku ketika itu.

Seandainya PM ketika itu sudah meletakkan jawatan, Ketua Negara berhak untuk menerima atau menolak perletakan jawatan itu, sehinggalah penggantinya ditemui.

Sekiranya ada individu yang jelas mendapat sokongan majoriti, Ketua Negara boleh menggunakan budi bicara untuk terus melantik individu tersebut sebagai PM, membolehkan pembentukan kabinet baru dilakukan dan PM lama perlu meletakkan jawatan.

Ketua Negara juga mempunyai hak untuk menentukan perlukah pembubaran parlimen dilakukan membolehkan pilihanraya semula diadakan atau merasakan kerajaan masih boleh berfungsi untuk sementara di bawah pimpinan PM yang tewas undi tidak percaya - sehinggalah salah satu kondisi yang kami disebutkan di atas dipenuhi.

Ramai tersalah faham menganggap tewas undi tidak percaya memerlukan seseorang PM itu perlu terus meletakkan jawatan. Tidak.

Seperti yang sudah kami sebutkan, seseorang PM masih mempunyai pilihan lain untuk mengadakan perbincangan secara rasmi dengan Ketua Negara bagi menentukan langkah seterusnya.

Sekiranya Ketua Negara tidak menerima perletakan beliau yang telah dilakukan secara rasmi, PM masih lagi layak memegang jawatan itu walaupun tanpa sokongan majoriti.

Seorang PM yang tewas hanya perlu meletakkan jawatan selepas pihak lawannya berjaya menamakan secara jelas seorang wakil yang berjaya mendapatkan sokongan majoriti dewan. Seandainya syarat utama itu gagal dipenuhi, PM masih kekal sebagai PM tanpa berlaku kekosongan jawatan.

Satu perkara yang semua perlu tahu, PM sebenarnya tidak mempunyai kuasa untuk menasihatkan Ketua Negara siapakah calon yang sesuai untuk menjadi pengganti dia.

Ketua Negara akan melantik mana-mana individu yang berjaya membuktikan kepada Baginda, dia mendapat sokongan majoriti dewan. Semuanya adalah berdasarkan kepada angka sokongan.

Di UK, nama yang diangkat bakal menggantikan PM perlulah membuktikan dia mempunyai jumlah sokongan ahli parlimen yang melebihi jumlah kerusi yang dipegang kerajaan yang dibentuk sebelumnya.

Berdasarkan pemahaman kami, di Malaysia tidak ada peraturan sedemikian rupa. Asalkan pihak itu berjaya membuktikan dirinya menerima sokongan majoriti melebihi 111 kerusi sudah memadai untuk seseorang diangkat mengetuai kerajaan.

Ketika ini, situasi negara kita agar unik kerana tidak jelas berapakah pecahan angka kerusi yang dikuasai kerajaan dan pembangkang secara rasmi, melainkan hanya dengan angka-angka spekulasi.

Oleh sebab itulah pada pandangan penulis, pihak Pakatan Harapan melaksanakan usul undi tidak percaya ini bagi menentukan pecahan sebenar pembahagian kerusi parlimen.

Dalam situasi di mana kesemua faktor di bawah berlaku serentak:

b. Pakatan Harapan gagal meyakinkan YDP Agong salah seorang ahli parlimen mereka mendapat sokongan majoriti ahli Parlimen

c. YDP Agong tidak menerima perletakan jawatan Perdana Menteri (disebabkan ketiadaan pengganti)

Tan Sri Muhyiddin boleh meminta agar parlimen dibubarkan dan pilihanraya diadakan, bagi membentuk kerajaan baru.

Ini bermakna, asalkan Tan Sri Muhyiddin tidak bertindak gopoh terus meletakkan jawatan seandainya tewas sekalipun - beliau sebenarnya sekurang-kurangnya masih boleh menentukan hala tuju konflik politik yang melanda.

Dua faktor penghurai yang bakal menjadi kunci utama situasi ini adalah apakah tindakan Tan Sri Muhyiddin seandainya dia tewas usul di Parlimen? Yang kedua, mampukah Pakatan Harapan membuktikan mereka ada seorang pengganti PM yang mendapat sokongan majoriti?

Tan Sri Muhyiddin boleh mencadangkan pembubaran parlimen sementara Pakatan Harapan pula boleh menghalang pilihanraya umum berlaku sekiranya mereka pantas menamakan calon baru PM ke 9 Malaysia.

Kami secara peribadi mengharapkan agar kemelut ini dapat diselesaikan segera. Kami yakin ramai rakyat Malaysia berpandangan serupa. Muak melayan kerenah politik sedangkan masih ramai rakyat kita sedang berduka.


Kenapa Filem 'Trolls World Tour' Mencetuskan Kontroversi Besar Ketika Ini?

Teknologi baru yang dibangunkan oleh masyarakat tidak dapat dinafikan majoritinya bertujuan untuk memudahkan sesuatu perkara berlaku.

Sebagai contoh, pengenalan sistem e-hailing mempermudahkan sistem tempahan teksi yang selama ini kita gunakan, memperbaiki banyak kelemahan yang ada serta memperkenalkan banyak faedah baru kepada pengguna dan juga pengusaha.Bagaimanapun, dalam masa yang sama - ada juga pihak menganggap e-hailing akan menyebabkan punca rezeki mereka tergendala.

Itulah kontroversi yang sedang hangat dibincangkan penggiat industri Hollywood ketika ini, selepas kejayaan filem animasi 'Trolls World Tour' dilihat bakal menjadi titik tolak perubahan besar industri mereka; serta kejatuhan tradisi tayangan pawagam yang telah diamalkan sekian lama.

Berikutan penyebaran pandemik Covid-19 yang melanda seluruh dunia, banyak industri-industri mengalami impak yang sangat ketara khasnya industri penerbangan dan pelancongan.

Perbincangan tentang impak Covid-19 kepada industri hiburan sebelum ini lebih kepada pertukaran tarikh tayangan dan penangguhan pengambaran, dikatakan tetap akan menjejaskan industri tersebut namun impak negatifnya tidaklah seteruk apa yang menimpa industri lain.

Dalam tempoh wabak ini, yang untung adalah pengendali video strim. Teknologi penstriman juga telah mula menjadi satu opsyen besar, apabila pelanggan mula menjadikan sajian mereka sebagai pilihan - dibantu studio filem yang telah mula melancarkan projek-projek lebih kecil untuk tayangan pertama dalam Netflix dan sebagainya.

Ini memberi kelegaan kepada penggiat industri seni yang terjejas akibat Covid-19, di mana mereka masih boleh menerbitkan filem dan penonton juga mampu menontonnya dengan mudah.

'Trolls World Tour' pada awal perancangannya mula ditayangkan di pawagam pada 10 April 2020. Disebabkan pandemik, penerbit filem itu Universal Studios mengambil keputusan untuk melancarkan filem itu serentak dengan pengedaran berbentuk digital pada hari yang sama dengan tayangan pawagam.

Langkah ini belum pernah dilakukan mana-mana studio gergasi dunia menjadikan filem animasi comel itu dalam kedudukan unik, memecahkan trend industri semasa.

Semua pihak yang menjalankan perniagaan sudah pastilah akan memastikan sektor perniagaan yang mereka jalankan tidak terganggu.

Bagi syarikat-syarikat pawagam besar di Amerika Syarikat seperti AMC dan Cineplex, kerjasama pihak studio dalam memastikan pawagam menjadi lokasi pertama tayangan mana-mana filem blockbuster perlulah dipertahankan.

Filem besar seperti 'Avengers : Endgame' dipersetujui untuk menunggu tempoh 90 hari selepas tayangan pertama di pawagam, sebelum mula diedarkan secara digital.Ini adalah persetujuan yang berjaya dicapai antara pawagam dan penerbit.

Bagaimanapun, untuk syarikat strim digital seperti Netflix yang menjadi peneraju sektor ini, mereka memandang bahawa penstriman merupakan masa depan hiburan dunia.

Netflix sudah beberapa kali bertelagah dengan syarikat-syarikat pawagam dalam beberapa isu disebabkan oleh usaha mereka mendapatkan hak penyiaran digital filem besar, seperti apa yang berlaku untuk filem 'The Irishman' arahan Martin Scorsese.

Tindakan Netflix cuba mengacau tradisi dilihat penggugat kepada panggung wayang gambar mula menyebabkan syarikat-syarikat pawagam mengikat kontrak 90 hari penangguhan dengan studio; bagi memastikan filem ditayangkan di pawagam terlebih dahulu, sebelum boleh disiarkan di Netflix, Amazon, Apple TV dan lain-lain.

Semuanya bermula daripada insiden tahun 2015 melibatkan filem 'Beast of No Nation, lakonan Idris Elba.

Netflix berjaya membeli hak penyiaran filem itu dan merancang akan menayangkannya serentak dengan pawagam, mengakibatkan gabungan empat pengusaha pawagam Amerika Syarikat bertindak memboikot filem tersebut dan hanya menayangkannya secara tayangan terhad.

Mereka merasakan tindakan penerbit filem itu yang menjualkan hak penyiaran hari pertama kepada Netflix, telah melanggar perjanjian 90 hari yang sepatutnya dihormati semua pihak.

Berbeza dengan filem 'Beast of No Nation', 'Trolls World Tour' ditayangkan serentak dalam format pawagam dan digital, disebabkan oleh pandemik yang melanda.

Namun sambutan menggalakkan yang diterima melalui penstriman mendorong Universal Studios untuk mengumumkan perancangan untuk terus kekal dengan konsep tayangan pertama sebegitu - mengakibatkan tradisi tempoh menunggu 90 hari yang ada tidak lagi relevan.

'Trolls World Tour' menjadi filem pertama mengutip sewaan video dalam satu hari tertinggi semasa hari pertama tayangannya, memecah rekod sejarah penerbitan secara atas talian.

Di Amerika Syarikat dan Kanada sahaja, filem itu mampu mengutip $100 juta jumlah nilai sewaan tanpa perlu melalui tayangan pawagam, membolehkan Universal Studios mengutip keuntungan lebih besar melalui filem itu, berbanding filem pertamanya yang diedar menggunakan kaedah tradisional.

Hasil kejayaan luar jangka itu, wakil Universal Studios menyatakan keinginan untuk mengekalkan format serupa dengan tayangan serentak secara strim dan pawagam untuk semua terbitan mereka selepas ini.

Kenyataan itu menyebabkan pihak-pihak pawagam khasnya syarikat AMC yang mengendalikan lebih 1,000 buah pawagam sekitar Amerika Syarikat berikrar akan mula memboikot semua filem Universal di masa akan datang.

Antara francais popular di bawah rumah penerbitan itu adalah Fast and Furious, Jurassic Park dan filem bertemakan Lego.

Kemudahan internet di rumah membolehkan penulis mendapatkan akses kepada filem-filem dengan mudah, sama ada melalui aplikasi seperti Netflix atau melalui sistem VOD yang diselia penerbitan televisyen seperti Unifi dan Astro.

Bagi penulis, pawagam memang menyajikan satu pengalaman tontonan yang jauh berbeza berbanding tontonan di rumah. Dengan skrin gergasi dan sistem audio yang mantap, pengalaman menonton itu unik serta sukar untuk direplikasikan.

Dalam masa yang sama keperluan untuk membayar RM15 ke atas untuk satu tiket wayang serta harga bertih jagung yang tak masuk akal, membuatkan pengalaman itu jadi sedikit rosak. Apatah lagi apabila kos ke pawagam saja sudah melebihi kadar langganan bulanan Netflix, misalnya.

Membaca tentang kontroversi yang sedang melanda Hollywood ketika ini, jelas sekali impak pengenalan teknologi dalam membawa perubahan kepada institusi pawagam yang telah lama wujud serta perubahan tradisi yang telah diamalkan sejak zaman dahulu.

Bolehkah pawagam bertahan? Mungkin boleh tetapi dalam format yang sangat berbeza. Saiznya mungkin akan jadi lebih kecil dan jumlah skrin pawagamnya akan dikurangkan bagi memastikan kos lebih rendah dikekalkan.

Namun harga bertih jagungnya besar kemungkinan akan jadi lebih tinggi harganya.


Sejarah Kebocoran Virus SARS Dari Makmal China

Walaupun jangkitan Covid-19 di Malaysia sedang memasuki fasa terakhir (harapnya), masyarakat antarabangsa khasnya wakil kerajaan barat masih tidak henti menuding jari menyalahkan China sebagai punca utama wabak berlaku.

Kebanyakan dakwaan setakat ini seperti dakwaan Presiden Amerika Syarikat, Donald Trump bagaimanapun tidak disertakan dengan bukti yang sahih; menyebabkan orang ramai semakin keliru dengan perang politik antara pihak anti-China dengan China.

Ini kerana dalam sejarah negara itu dengan kajian virus, mereka sudah direkodkan secara rasmi bertanggungjawab menyebabkan wabak SARS bermula atas kecuaian pihak mereka.

Wabak SARS yang berlaku pada tahun 2003  dipercayai dimulakan penyebarannya oleh seorang doktor bernama Dr. Liu Jianlun yang berkhidmat di wilayah Guangdong, China.

Selepas dia dijangkiti virus daripada pesakitnya yang hadir bagi mendapatkan rawatan masalah paru-paru, Dr. Liu terbang ke Hong Kong bagi menghadiri sebuah majlis.

Akhirnya, Dr. Liu sempat menjangkitkan 16 orang di hotel di mana dia menginap, sebelum mengambil keputusan menjalankan kuarantin sendiri selepas tahap kesihatannya menurun.

Daripada 16 individu itulah wabak SARS merebak ke serata dunia, mencatatkan 8456 kes dengan 809 kematian.

Insiden ini penting untuk diceritakan kerana wabak SARS yang melanda kali pertama itulah yang memulakan trend penyelidikan di China, dalam mengenalpasti hubungan kelawar dengan virus serta cara perpindahannya kepada manusia.

Salah satu pusat kajian virologi yang ada di China ketika itu adalah National Institute of Virology yang terletak di Beijing.

Penyelidik di situ diberikan tanggungjawab besar mengkaji semua perkara tentang wabak virus SARS yang menyerang mereka sebelum itu. Sampel-sampel virus hidup yang diambil daripada pesakit disimpan di situ untuk digunakan dalam kajian.

Malangnya, insiden kecuaian yang berlaku hampir-hampir menyebabkan wabak SARS yang baru berjaya dibendung tahun sebelumnya, kembali merebak semula.

Satu laporan berkenaan seorang wanita berusia 26 tahun penyelidik di Chinese National Institute of Virology di Beijing yang didapati dijangkiti penyakit SARS, mula dilapor sekitar awal bulan April tahun 2004.

Penyelidik yang berasal dari wilayah Anhui itu direkodkan pulang ke kampung halamannya pada 22 Mac, mula menampakkan simptom demam panas pada 25 Mac - namun tetap mengambil keputusan untuk pulang ke Beijing pada 27 Mac dengan menaiki keretapi.

Bagaimanapun, berikutan keadaan yang semakin buruk dia dimasukkan ke Hospital Jiangong dan disahkan menghidap pneumonia pada 29 Mac.

Apa yang memeranjatkan, wanita itu tetap dibenarkan untuk pulang ke kampung halamannya di Anhui bagi menerima rawatan lanjut, walaupun kondisinya masih belum pulih dan latar belakangnya sebagai seorang penyelidik virus.

Dia kembali ke Anhui pada 2 April dijaga ibunya, sebelum ibunya pula disahkan dijangkiti virus sama.

Kes ini berkesudahan dengan sedih, selepas ibu kepada penyelidik itu meninggal dunia disahkan dijangkiti SARS pada 19 April. Penyelidik itu lebih bernasib baik umurnya masih panjang dan berjaya pulih daripada jangkitan.

Siasatan yang dijalankan oleh CDC dan WHO terhadap apa yang telah berlaku, gagal menemui petunjuk sahih bagaimana virus itu boleh hinggap pada penyelidik itu. Banyak pihak mendakwa kecuaian merupakan punca utama jangkitan boleh berlaku selain sikap sambil lewa wanita itu sendiri.

Penyelidik wanita itu dikatakan bertugas menjalankan kajian ke atas sampel virus SARS bersama-sama dengan petugas daripada jabatan kajian penyebab cirit-birit, membentuk kumpulan multi disiplin yang saling bekerjasama.

Disebabkan oleh keperluan kerja yang mempunyai standard yang berbeza, pihak pengurusan makmal di institusi itu dikatakan gagal menyelaraskan tahap SOP mereka, membenarkan operasi kajian melibatkan virus SARS dijalankan hanya dengan menggunakan protokol keselamatan tahap biasa.

Sesuatu yang dipersoalkan oleh WHO adalah tindakan penyelidik itu sendiri yang tidak mengamalkan kuarantin yang sepatutnya dilakukan, apatah lagi dia adalah seorang petugas perubatan yang profesional yang sudah dilatih menangani situasi sebegitu dengan betul.

Banyak pihak mempertikaikan keputusan yang diambilnya untuk pulang ke kampung walaupun sudah mula menampakkan simptom awal jangkitan, sehingga mengakibatkan kematian ibu kandungnya sendiri.

Penyelidik wanita itu yang sempat mendapatkan rawatan di hospital sebelum pulang semula ke Anhui, malangnya menjangkitkan seorang jururawat berusia 20 tahun yang ditugaskan merawatnya.

Pihak hospital pula hanya menyangkakan wanita itu hanya terkena serangan pneumonia biasa bukan SARS, tidaklah mengenakan peraturan pakaian perlindungan khas.

Jururawat yang dijangkiti SARS itu seterusnya menyebabkan jangkitan kepada keseluruhan ahli keluarga jururawat itu seramai 5 orang selain seorang pesakit lain di hospital itu yang turut dijaganya.

Berikutan kebimbangan berlaku semula wabak SARS akibat insiden kecil itu serta pengakuan penyelidik wanita itu, kerajaan China memperkenalkan peraturan kuarantin ke atas individu yang dipercayai dijangkiti melibatkan hampir 1000 orang.

Stesen keretapi dan lapangan terbang mereka diletakkan dalam keadaan berjaga-jaga, dengan petugas kesihatan dikerah untuk memantau tahap kesihatan penumpang.

Nasib jururawat muda itu lebih baik, apabila jangkitan yang berlaku berpunca daripada beliau tidak menyebabkan sebarang kematian.

Dalam insiden kecil ini, WHO mengisytiharkan pihak perubatan China telah berjaya membendung penularan virus sepenuhnya pada penghujung bulan Mei tahun tersebut. Secara keseluruhannya, 1 orang meninggal dunia dan 9 orang didapati positif jangkitan.

Atas kecuaian gagal melaksanakan protokol yang sepatutnya sehingga mengakibatkan jangkitan berlaku melibatkan petugas penyelidikan di pusat mereka, lima orang pegawai atasan institut itu dikenalpasti perlu bertanggungjawab dalam insiden ini.

Dalam ucapannya, Timbalan Presiden China (ketika itu) Wu Yi menamakan kesemua individu itu termasuklah Pengarah National Institute of Virology, Dr. Li Liming.

Dr. Li Liming meletak jawatan pada 31 Jun 2004 selepas mendapat tekanan orang ramai dan kerajaan. Empat lagi pegawai atasan dikenakan tindakan disiplin. Siasatan ke atas institut terbabit menemui punca utama bagaimana kebocoran boleh berlaku.

Makmal yang menjalankan penyelidikan terhadap virus SARS hanya mempunyai tahap keselamatan yang mampu mengekang penyebaran virus dalam transmisi darah ke darah, disebabkan fasiliti di sana khas untuk menjalankan kajian terhadap virus HIV dan hepatitis.

Bagaimanapun, tahap keselamatan sama yang mereka amalkan tidak memadai untuk mengawal dan menyelia virus SARS yang baru ditemui, mampu berpindah melalui manusia ke manusia dengan mudah melalui titisan air.

Mungkin itu sesuatu yang tidak dapat mereka jangkakan akan berlaku, dalam usaha mempelajari dan mengenalpasti virus yang pada ketika itu masih layak dikatakan baru - baru menyerang dunia setahun sebelumnya.


Sejarah Perak dan Johor Sambut Raya Awal Sehari 1982

Mengikut kalendar Islam, Hari Raya Aidilfitri akan disambut setiap tahun pada tanggal 1 Syawal mengikut kalendar Islam. Hari Raya merupakan hari yang dinanti-nanti oleh umat Islam sebagai simbolik hari kemenangan setelah setelah sebulan berpuasa pada bulan Ramadan.

Hari Raya Aidilfitri atau Hari Raya Puasa dapat ditentukan melalui 2 kaedah iaitu melalui rukyah (melihat anak bulan) ataupun secara hisab (kiraan). Melaui kaedah rukyah, apabila anak bulan kelihatan ia menandakan permulaan sesuatu bulan (dalam hal ini, kedatangan bulan Syawal yang menandatangan sambutan Hari Raya).

Sebagai orang awam, kita tidak perlu khuatir memandangkan tugas mencerap ini terletak pada tanggungjawab pihak yang berwajib yang akan melakukan pencerapan pada sebelah petang hingga waktu maghrib di beberapa tempat strategik.

Sekiranya kita merujuk kepada kalendar, kita juga dapat mengenalpasti tarikh sambutan Hari Raya yang telah ditentukan melalui kiraan yang dilakukan oleh sekumpulan ahli Falak yang telah dilantik oleh pihak Jakim.

Di negara jiran kita Indonesia, sambutan Hari Raya di sana ada kalanya berbeza mengikut tempat kerana terdapatnya perbezaan fahaman/pengikut di sesetengah kawasan tertentu. Lagipun, negaranya cukup besar. Namun di Malaysia, kekeliruan seperti ini tidak berlaku memandangkan tanggungjawab membuat pengisiytiharaan ini sudah terletak di bawah bidang kuasa Majlis Raja-Raja.

Perkara ini telah dipersetujui pada Majlis Raja-Raja dalam mesyuarat Kali Yang Ke-92 yang menetapkan bahawa pengumuman mengenai tarikh sambutan Hari Raya Aidilfitri ini terletak di bawah bidang kuasa Majlis Raja-Raja dan bukanlah kerajaan negeri.

Dengan persetujuan ini, maka tidak ada lagi perbezaan atau percanggahan tarikh antara negeri-negeri di Malaysia. Perbezaan tarikh ini mungkin berlaku kerana keadaan cuaca sehingga di sesuatu pusat cerapan, anak bulan mungkin tidak kelihatan.

Mungkin generasi kini tidak tahu, suatu ketika dahulu atau lebih tepat lagi pada tanggal 12 Jun 1982, negeri Perak dan Johor telah menyambut Hari Raya Aidilfitri satu hari lebih awal daripada ngeri-negeri lain seluruh Malaysia. Bagaimanakah kejadian ini berlaku?

Peristiwa pelik dan mungkin tidak akan berulang lagi ini dipercayai berlaku ketika zaman pemerintahan Almarhum Sultan Idris Shah dan Almarhum Sultan Johor pada ketika itu. Segalanya bermula apabila sekumpulan nelayan dari laut mendakwa telah melihat anak bulan dan berita itu dengan sangat pantas telah tular dalam kalangan penduduk.

Lebih menguatkan dakwaan tersebut, pasukan marin yang menjaga perairan negara turut mengesahkan melihat kelibat anak bulan yang menandakan kedatangan bulan Syawal.

Berita ini akhirnya sampai ke pengetahuan Mufti yang kemudiannya telah memaklumkan kepada pihak Tuanku Sultan. Tuanku Sultan kemudiannya telah berkenan untuk bertitah mengenai pengisytiharaan Hari Raya pada keesokan harinya.

Perkara yang sama juga terjadi di Johor. Maka, terjadinya peristiwa pelik apabila negeri Perak dan Johor menyambut Hari Raya Aidilfitri awal sehari daripada negeri-negeri lain di Malaysia.

Jabatan Penerangan dan pihak polis telah menggunakan pembesar suara untuk mengumumkan hari raya ke seluruh bandar dan pelusuk kampung. Tuanku Sultan dikatakan membuat keputusan demikian kerana yakin anak bulan yang dilihat oleh nelayan dan marin itu adalah betul dan sahih.

Peristiwa ini tidak lepas sebarang kekecohan terutamanya penduduk yang tinggal di sempadan antara negeri misalnya di Tanjung Malim yang terletak di negeri Perak tetapi bersempedanan dengan negeri Selangor.

Bayangkan juga keadaan panik orang-orang tua di rumah apabila mendengar pengumuman tersebut. Kebiasaannya juadah Hari Raya seperti rendang, lemang dan sebagainya akan disediakan mulai malam Hari Raya.

Akibat pengumuman ini, mereka mungkin belum bersedia dengan bahan-bahan masakan kerana menyangka mempunyai satu hari lagi untuk berpuasa. Peristiwa unik ini dikatakan hanya berlaku satu kali sahaja dan tidak pernah berlaku lagi memandangkan negara kita sudah mempunyai cara dan kaedah yan lebih sistematik untuk menentukan tarikh Hari Raya Aidilfitri.

Ada sesiapa golongan generasi terdahulu pernah melalui peristiwa pelik ini? Kongsikan dengan kami. Ianya pasti satu peristiwa yang tidak mungkindapat dilakukan.


Kisah Pemain Bola Sepak Bundesliga Yang Disahkan Mati dan Muncul Semula

Dalam filem, merancang kematian untuk memperdayakan sesuatu pihak merupakan antara kaedah popular yang kerap kali dijadikan jalan cerita..

Sebagai contoh, filem adiwira The Dark Knight Rises yang memaparkan usaha watak utama filem itu mencipta identiti baru selepas dilaporkan selamat dikebumikan. Bolehkah taktik serupa diamalkan dalam dunia nyata?

Adakah ada kemungkinan seseorang mampu menipu kematian dalam era informasi zaman sekarang? Boleh. Itulah yang didakwa dilakukan telah berlaku melibatkan seorang bekas pemain profesional liga bola sepak Jerman - dalam mencari keuntungan mudah.

Sedang liga-liga bola sepak di Eropah berehat disebabkan oleh pandemik Covid-19 yang melanda , peminat bola sepak Jerman dikejutkan dengan laporan seorang bekas pemain Bundesliga bernama Hiannick Kamba dilaporkan masih hidup pada 6 Mei 2020.

Apa yang mengejutkan, Kamba sudah pun diisytiharkan meninggal dunia dalam satu kemalangan jalan raya di negara asalnya Republik Congo pada tahun 2016! Ketika diketahui masih hidup, Kamba bertugas sebagai seorang juruteknik di sebuah kilang yang terletak di Ruhr Valley, Jerman.

Bekas pemain bek kanan kelab ternama Schalke 04 selama 5 tahun, sebelum kali terakhir beraksi bersama kelab liga bawahan VfB Huls. Semasa mengikat kontrak dengan VfB Huls, Kamba dilaporkan terlibat dalam kemalangan yang meragut nyawanya pada tahun 2016.

Laporan tentang penemuan Kamba yang masih hidup mengejutkan semua pihak termasuklah semua rakan sekelabnya yang masih tidak percaya berita yang mereka dengari.

Hiannick Kamba merupakan antara individu pelarian perang yang hadir ke Jerman bersama keluarganya pada tahun 1996 ketika baru berusia 10 tahun, menetap sebagai pelarian perang di kawasan sekitar bandar Ruhr bagi meneruskan hidup.

Pada tahun 2005, ibu bapanya hadir ke pejabat imigresen bagi memohon lanjutan kebenaran untuk mereka terus kekal di situ namun permohonan mereka ditolak. Kesemua ahli keluarga Kamba diminta pulang ke Congo termasuklah Kamba.

Pada ketika itu, Kamba sudahpun menyertai kelab Schalke 04 sebagai salah seorang pemain akademi sejak tahun 1999, sambil bersekolah di sebuah sekolah yang terletak di Berger Feld.

Bagi membolehkan Kamba terus kekal di Jerman, pihak sekolah serta badan pelajar sekolah tersebut bergabung bagi mendapatkan khidmat peguam serta menghantar petisyen yang ditandatangani 1,600 orang pelajar; mendesak kerajaan Jerman mengubah undang-undang pelarian di negara mereka.

Hasrat baik mereka agar Kamba kekal di Jerman, disebabkan bakatnya dalam sukan bola sepak serta mahukan dia berjaya menamatkan pengajian sekolah tinggi.

Kempen itu dianggap berjaya selepas Schalke 04 menawarkan kontrak profesional kepada Kamba pada tahun 2005, memberikan dia kelayakan untuk terus tinggal di Jerman sebagai warga bukan Eropah.

Walaupun kisah penemuan semula Kamba baru dilaporkan pada bulan Mei 2020, Kamba sebenarnya sudah ditemui pada tahun 2018 - dua tahun selepas dia disahkan meninggal dunia.

Hanya selepas siasatan ke atas apa yang berlaku selesai dijalankan semua pihak yang terlibat, barulah pendedahan tentang apa yang berlaku boleh dilakukan.

Kamba sebenarnya telah hadir ke pejabat kedutaan Jerman yang terletak di Kinsasha, ibu negara Congo pada tahun 2018 bagi menafikan dakwaan dia telah meninggal dunia dalam kemalangan yang dilaporkan.

Menceritakan apa yang berlaku, Kamba memberitahu beberapa pihak yang beliau kenali telah pun bertindak membawa beliau ke satu tempat yang sangat terpencil semasa dia pulang ke Congo.

Dia kemudiannya ditinggalkan di situ dalam hutan, tanpa pengenalan diri, duit dan alat komunikasi.

Selepas 'kemalangan' yang dilaporkan berlaku mengorbankan dirinya, isteri beliau (yang tidak didedahkan namanya) dilaporkan hadir ke Jerman lengkap dengan sijil kematian yang dikeluarkan kerajaan Congo serta pengumuman obituari kematian Kamba; bagi menuntut pampasan insurans berjumlah enam digit.

Dari sinilah kenalan Kamba serta media Jerman mengetahui tentang kematian Kamba, mengejutkan semua yang mengenali beliau.

Ucapan takziah mula dikongsikan teman-teman sepasukannya. Peranan beliau sebagai salah seorang ikon integrasi masyarakat Jerman semasa kes penghantaran semula beliau yang berlaku ketika dia masih bergelar pelajar, mula menjadi bualan kembali.

Tiada siapa menyangka, semua air mata yang mengalir menangisi kematian yang palsu belaka.

Kemunculan semula Kamba di kedutaan Jerman pada tahun 2018 mengejutkan banyak pihak, membuka lebih banyak persoalan tentang apa sebenarnya telah berlaku.

Kamba menafikan berita kematiannya, lalu memohon kebenaran untuk pulang ke Ruhr. Permohonannya dibenarkan untuk pulang ke Jerman disebabkan oleh taraf penduduk yang telah diperolehinya.

Kamba kembali ke negara angkatnya dan meneruskan kerjaya sebagai juruteknik bagi menampung hidup, serta diminta merahsiakan kemunculan semula beliau bagi membolehkan siasatan dimulakan ke atas apa yang terjadi.

Pihak berkuasa Jerman menjalankan siasatan ke atas kes unik ini, kerana ada kemungkinan penipuan insurans telah berjaya dilakukan.

Kisah Kamba mengakui dirinya ditinggalkan jauh berbeza dengan cerita yang dijaja isterinya yang mati-mati mengakui suaminya telah meninggal dunia, lengkap dengan semua dokumen yang diperlukan dua tahun lalu.

Kamba mendakwa bekas isterinya telah bertindak merancang kematiannya bagi membolehkan wang insurans dituntut.

Salah satu isu yang paling membingungkan penyiasat ketika menjalankan siasatan, adalah untuk mengesahkan apa yang berlaku kepada Kamba sepanjang 2 tahun tempoh dia disahkan meninggal dunia tanpa dapat dikesan.

Setakat ini, media Jerman melaporkan andaian berkemungkinan besar semua itu didalangi oleh isterinya sendiri yang mahu 'mengorbankan' suaminya demi keuntungan mudah, sependapat dengan kisah yang dikongsikan Kamba.

Dalam masa yang sama, pihak penyiasat turut sama perlu mengenalpasti adakah Kamba terlibat dalam perancangan itu. Kamba akan dipanggil sebagai saksi dalam perbicaraan - bagi menjelaskan apa berlaku selepas dia ditinggalkan di kawasan terpencil di Congo.

Pasti menarik kisah yang akan dikongsikan oleh individu yang pernah diisytiharkan mati, tetapi kini muncul semula secara tiba-tiba.

Former Soccer Player Hiannick Kamba Is Alive After Being Presumed Dead in 2016 Car Crash


Diplomasi Topeng Muka : Kaedah 'Polis Baik Polis Jahat' Kerajaan China

Dalam melawan pandemik Covid-19 yang melanda, banyak negara memerlukan bantuan negara lain bagi memastikan peralatan yang ada mencukupi untuk masyarakat menangani wabak tersebut.

Salah satu peralatan penting yang wajib ada adalah topeng muka. Masih ingat pada minggu-minggu awal jangkitan berlaku, sangat sukar untuk kita mendapatkan topeng muka? Disebabkan kekurangan itu, harga topeng muka naik melambung tinggi menyebabkan banyak pihak terpaksa membayar harga berkali-kali ganda.

Semasa berhadapan kepayahan itu, datang bantuan yang tidak diduga. Kerajaan China mengumumkan mereka akan mula mengeksport keluar topeng muka sebagai bantuan kepada mana-mana negara yang memerlukannya. Salah sebuah negara yang menerima bantuan topeng muka adalah negara kita, Malaysia.

Pada tempoh wabak sedang memuncak di negara kita, beberapa negara luar seperti Korea Selatan, Taiwan, India dan Thailand mengumumkan pembekuan eksport topeng muka ke luar negara, bagi menampung permintaan pasaran tempatan, merumitkan lagi situasi negara yang memerlukan seperti kita.

Bantuan hadir pada penghujung bulan Mac selepas wakil kedutaan China di Malaysia mengumumkan bekalan kit ujian, topeng muka, unit PPE dan ventilator untuk kegunaan petugas barisan hadapan kita, didermakan dalam unit yang besar.

Dalam majlis ringkas di antara Duta China dan Kementerian Luar Negeri kita di Wisma Putra, kerajaan Malaysia menyifatkan bantuan yang dihantar China itu bukti persahabatan kukuh antara kedua-dua buah negara.

Bukan negara kita menerima pelbagai bantuan dari China. Banyak negara lain turut dibantu seperti Cuba, Jepun, India, Filipina, Bangladesh, Indonesia serta negara benua Afrika.

Banyak pihak menyifatkan bantuan serta derma yang dihulurkan China berkesan memperbaiki imej negatif kerajaan China, selepas negara mereka didakwa menjadi punca wabak Covid-19 bermula.

Penulis tidaklah mahu menafikan derma kerajaan China ini adalah satu bentuk kebajikan yang perlu kita hargai namun beberapa insiden yang berlaku serentak dengan usaha keras China membantu negara-negara lain, menyebabkan agak sukar untuk mentafsir niat China secara lebih menyeluruh.

Kami sudah melaporkan tentang tindakan agresif kapal peronda milik China mengekori rapat sebuah kapal milik Petronas, sehingga menyebabkan Amerika Syarikat memilih untuk menghantar dua kapal perang bagi memantau situasi.

Selain isu melibatkan negara kita, beberapa insiden lain turut sama berlaku melibatkan negara-negara yang turut menerima bantuan China.

Contoh paling mudah adalah negara-negara Afrika, di mana berlakunya gerakan besar-besaran warga tempatan menghalau warga Afrika keluar kerana disifatkan kerajaan China sebagai punca utama virus merebak dalam gelombang kedua.

Apa yang merumitkan situasi, kejadian yang berlaku seakan mendapat perkenan pihak berkuasa di sana. Tindakan ini mendapat kritikan kuat dari banyak pihak, tetapi dalam masa yang sama kerajaan China turut menghulurkan topeng muka kepada negara Afrika. Aneh kan?

Jika Malaysia berdepan dengan tindakan agresif kapal China, situasi serupa turut berlaku di Jepun melibatkan Pulau Senkaku beberapa bulan lepas. Kami ingatkan, Jepun juga menjadi antara penerima 'derma topeng muka' China.

Data daripada bulan Januari sehingga April menunjukkan beberapa kapal milik China telah menceroboh masuk ke dalam perairan negara Jepun dalam 7 insiden sehingga bulan April, memaksa kerajaan Jepun melakukan bantahan rasmi kepada China pada 22 April 2020.

Sangat sukar diramal apa sebenarnya matlamat tindakan China, berdasarkan tindak tanduk mereka di negara-negara yang terlibat seperti Malaysia, Jepun dan negara Afrika.

Banyak pihak merasakan apa yang sedang dilakukan oleh China ketika ini, merupakan kawalan ke atas kerosakan reputasi yang terjadi disebabkan oleh wabak Covid-19.

Banyak pihak menuduh kerajaan China gagal mengenalpasti risiko semasa jangkitan pneumonia di Wuhan baru bermula, serta lambat memberikan amaran kepada masyarakat luar tentang potensi merebaknya jangkitan.

Selain daripada dakwaan itu, beberapa dakwaan lain yang lebih berat melibatkan cubaan China untuk menutup isu jangkitan juga dilaporkan, khasnya oleh media barat.

Anda pasti telah mengetahui tentang ancaman China ke atas Australia yang mahu memboikot sebarang bentuk kerjasama kedua-dua negara, selepas Australia mendesak agar Beijing membenarkan siasatan dilakukan ke atas punca sebenar virus SARS-CoV-2 mampu tersebar.

Permintaan kerajaan Australia sebenarnya dibuat berdasarkan kepada sebuah laporan siasatan yang dijalankan agensi Five Eyes, sebuah badan penyiasatan gabungan petugas lima negara dari Amerika Syarikat, United Kingdom, New Zealand, Kanada dan juga Australia.

Dalam rumusan 15 muka surat (yang setakat ini belum diterbitkan secara rasmi), didapati wujud bukti bahawa kerajaan China telah pun menggunakan kuasa mereka menutup semua maklumat tentang jangkitan di Wuhan, sejak awal bulan Disember lagi.

Laporan itu turut menyebut virus Covid-19 besar kemungkinan tidak berpunca daripada makmal di Wuhan Institute of Virology, seterusnya menolak spekulasi yang selama ini dipegang oleh Presiden Amerika Syarikat, Donald Trump antara kaitan makmal itu dan punca dari mana datangnya jangkitan.

Ada empat faktor utama yang menjadi dakwaan utama disebutkan dalam laporan tersebut, sebagai bukti tindakan China sendiri menyembunyikan apa yang berlaku serta memadamkan bukti, menyebabkan jangkitan yang pada awalnya kecil - bertukar menjadi pandemik.

Dalam laporan itu, kerajaan China pada awalnya didakwa menafikan wujudnya kemungkinan transmisi virus dari manusia ke manusia lain boleh berlaku, yang menjadi punca wabak berkembang.

Selain itu, agensi kerajaan China juga beberapa kali direkodkan memberikan amaran serta mendiamkan petugas yang cuba mendedahkan penemuan mereka tentang jangkitan yang berlaku kepada awam.

Beberapa bukti yang ditemui Five Eyes menunjukkan ada arahan kerajaan China agar semua sampel virus di Wuhan yang sedang dikaji, perlu dimusnahkan dan sebarang bentuk kajian dihentikan. Permintaan penyelidik luar untuk mendapatkan sampel virus bagi tujuan penyelidikan pembinaan vaksin juga sengaja diendahkan pada peringkat mula.

Selain itu, tindakan kerajaan China membersihkan pasar basah Hua Nan di Wuhan dengan peluntur yang dijalankan secara tergesa-gesa, didakwa menghalang penyelidik melakukan kajian dengan lebih berkesan serta telah menghapuskan bukti-bukti penting yang boleh membantu mereka memahami jangkitan.

Kerajaan negara-negara yang terlibat dalam penerbitan laporan itu setakat ini belum menafi atau mengesahkan laporan yang dikeluarkan agensi Five Eyes yang didedahkan oleh Daily Telegraph Australia - kami sertakan pautannya dalam rujukan kami.

Hasil pendedahan kontroversi itu, China menafikan sekeras-kerasnya tuduhan yang didakwa, bertindak mengugut Australia dengan sekatan ekonomi serta menuduh mana-mana pihak yang menggesa siasatan dijalankan ke atas mereka sebagai pihak yang berniat jahat.

Seperti yang kami nyatakan di atas, kami sendiri pening memikirkan apakah niat sebenar tindak-tanduk China.

Bagi negara seperti kita, kita berada dalam kumpulan yang menerima bantuan dari China dengan tangan terbuka tetapi dalam masa yang sama, marah dengan pencerobohan China ke atas negara kita.

Bagi negara besar seperti Amerika Syarikat, Australia dan negara Eropah pula, mereka melihat China dalam satu perspektif yang nyata sangat jauh berbeza dengan kita; di mana China dilihat sebagai pihak yang perlu disiasat segera atas segala penglibatan mereka dalam pandemik Covid-19 serta menggunakan cara kebajikan 'diplomasi topeng muka' bagi menutup kesilapan mereka.

Apa niat sebenar China, apabila mereka bukan saja memberikan kita madu, tetapi dalam masa yang sama menuangkan tuba kepada kita?

Coronavirus NSW: Dossier lays out case against China bat virus program


Di Mana Kapal Terbang Disimpan Semasa Pandemik Covid-19?

Pada 18 April 2020, media negara kita melaporkan tentang cadangan penggabungan dua buah syarikat penerbangan negara iaitu Malaysia Airlines dan Air Asia; disebabkan oleh pandemik Covid-19 yang menjejas teruk perniagaan kedua-dua syarikat itu.

Situasi wabak yang menghalang orang ramai melakukan penerbangan menyebabkan banyak syarikat kapal terbang ketika ini menanggung kerugian yang amat besar setiap hari. Kita juga tidak tahu bila agaknya sempadan negara akan dibuka semula.

Seandainya kapal terbang tidak dibenarkan untuk terbang; di manakah kapal terbang yang ada sekarang di atas tanah, akan disimpan?

Satu perkara yang anda perlu fahami; syarikat penerbangan akan sentiasa berdepan kerugian seandainya kapal terbang milik mereka tidak dapat diterbangkan.

Oleh sebab itu syarikat penerbangan akan cuba membuka tempahan bagi memastikan tidak ada pesawat yang perlu mendarat lama; melainkan untuk keperluan pengurusan kargo, mengisi minyak, membersih dan menambah balik bekalan.

Selepas wabak Covid-19 melanda, industri penerbangan terjejas teruk di seluruh dunia.

Jumlah penerbangan sebulan yang biasanya pada kadar purata 175,000 ke 180,000 di seluruh dunia dan ada kalanya mencecah 10,000 ke 15,000 dalam satu-satu masa, merudum teruk hanya kepada 64,500 bagi bulan Mac tahun 2020, menandakan penurunan permintaan hampir 3 kali ganda.

Disebabkan itu, banyak kapal terbang ketika ini perlu mendarat kerana tidak dibenarkan berlepas, perlu disimpan dan diselia setiap masa. Semua itu memerlukan wang dalam jumlah yang banyak.

Bagi membolehkan pendaratan kapal terbang dilakukan untuk simpanan jangka panjang, sudah tentu kawasan yang luas diperlukan.

Dalam kes unik seperti pesawat Stratolaunch - pesawat terbesar di dunia yang mempunyai lebar sayap 118 meter, pesawat ini mempunyai lapangan terbangnya sendiri disebabkan oleh saiznya yang terlalu besar jika dibandingkan dengan mana-mana kapal terbang lain.

Sebuah padang bola standard mempunyai saiz panjangnya sekitar 105 meter, jadi kami yakin anda mampu membayangkan bagaimana gergasinya saiz kapal terbang ini. Ini untuk kes-kes tertentulah.

Bagi kapal terbang biasa khasnya pesawat komersial, kesemuanya akan ditempatkan di hab dan hangar sama ada milik persendirian, kerajaan dan juga agensi tertentu yang memang menyediakan perkhidmatan seperti itu.

Mana kapal terbang yang bernasib baik dapat ditempatkan di dalam hangar berbumbung, terlindung daripada panas terik dan hujan. Bagaimanapun, disebabkan jumlah yang terlalu banyak untuk disimpan, majoriti pesawat terpaksa didaratkan di atas landasan pelepasan.

Negara besar seperti Amerika Syarikat tidak mempunyai masalah banyak, mereka mempunyai banyak pengkalan udara yang mampu diubah suai bagi membantu menjadi tempat parkir sementara pesawat-pesawat ini. Namun beberapa negara kecil menghadapi kesukaran dalam menempatkan pesawat berikutan fasiliti serta ruangan yang terhad.

Mod penyimpanan yang berbeza-beza memberikan kos yang berbeza kepada syarikat penerbangan. Sesetengah lapangan terbang mengenakan caj tinggi bagi menempatkan pesawat. Ada juga yang menawarkan pakej murah.

Walaupun ada banyak lapangan terbang menawarkan fasiliti storan, syarikat penerbangan tetap perlu mengambil kira kos penyimpanan yang perlu dibayar mereka.

Atas sebab inilah lapangan terbang yang lebih kecil mula menjadi tumpuan, kerana mereka mampu menawarkan harga parkir yang lebih murah.

Sebuah lapangan terbang kecil di Gloucestershire, England mendapat permintaan tinggi banyak syarikat penerbangan Eropah kerana mereka mempunyai kadar caj yang lebih berpatutan berbanding pesaing.

Lapangan terbang itu bukan saja menerima tempahan storan daripada syarikat penerbangan di sana, malahan turut sama menempatkan pesawat dari negara Eropah lain.

Situasi di situ uni kerana lapangan terbang itu sebelum ini, merupakan lokasi di mana pesawat dihantar untuk dibuka, bagi membolehkan alat ganti yang masih berfungsi disimpan untuk kegunaan pesawat lain.

Mana-mana lapangan terbang yang menyimpan pesawat akan menyusun semua pesawat mengikut syarikat dan jenisnya, bagi memudahkan proses penyelenggaraan dijalankan.

Selain daripada kadar sewa, penyelenggaraanlah yang menyebabkan kos perlu ditanggung meningkat berkali-kali ganda lebih tinggi.

Satu masalah utama yang dihadapi syarikat penerbangan, adalah memastikan jurutera bertauliah yang mampu menyelenggara pesawat mengikut model tertentu ada di lokasi di mana pesawat mereka ditempatkan.

Oleh sebab itulah jurutera pesawat ketika ini menjadi antara individu paling sibuk ke sana ke mari, memeriksa setiap pesawat di bawah kendalian mereka.

Pesawat yang ada perlu diperiksa, dihidupkan enjinnya, diselenggara panel kawalan serta sensornya.

Yang sangat penting, semua enjin pesawat perlu dilindungi bagi mengelakkan habuk, serangga dan khasnya burung tidak membuat sarang di dalamnya. Oleh sebab itu, semua enjin pesawat akan ditutup dengan lapisan plastik bagi memastikan tiada bendasing terlepas.

Tayar semua kapal terbang yang statik perlu dipusingkan sekurang-kurangnya seminggu ke dua minggu sekali - memerlukan kapal terbang diangkat dengan mesin kren, bagi membolehkan tayar bebas.

Iklim persekitaran juga memainkan peranan. Di kawasan-kawasan beriklim sejuk, setiap pesawat perlu dipasang lapisan perlindungan yang lebih tebal serta kerap diperiksa agar tidak ada fros terbentuk sehingga mengakibatkan kerosakan kekal, menambahkan lagi kos untuk penyimpanannya.

Untuk mengetahui berapakah caj parkir yang diperlu dibayar syarikat penerbangan dalam memastikan pesawat mereka selamat dan penyelenggaraannya berjalan lancar sepanjang Covid-19; agak sukar diketahui angka sebenarnya.

Ini kerana kita tetap perlu mengambil kira gaji untuk juruterbang, pramugara dan pramugari, jurutera, pekerja am dan sebagainya yang masih berjalan seperti biasa. Pesawat yang dibeli secara pinjaman juga tetap memerlukan pembayaran diteruskan. Kecuali ada moratorium ditawarkanlah kan?

Menurut akhbar San Diego Union-Tribune bagi kadar parkir di negeri itu, kadar yang dikenakan kepada syarikat untuk parkir adalah sekitar $0.40 atau RM1.70 untuk setiap 1,000 paun berat pesawat di sana sehari.

Jika kita guna model pesawat Boeing 777 yang mempunyai berat kosong 167 tan, kos yang perlu dibayar hanya untuk parkir adalah RM650. Sehari untuk satu pesawat! Kita belum mengambil kira kos penyelenggaran bulanan yang dikenakan, sekitar purata RM8500 bergantung kepada jenis, model dan tahap penyelenggaraan pesawat itu.

Dianggarkan untuk pesawat lebih kecil seperti model Boeing 737, kos parkir dan penyelenggaran untuk sebulan adalah sekitar RM13,405. Untuk model 777 yang lebih besar mampu mencecah RM27,500.

Untuk syarikat penerbangan gergasi di Amerika Syarikat seperti Delta yang mempunyai 600 pesawat dalam angkatannya, kos sebulan parkir dan penyelenggaraan diramalkan akan mencecah RM13.5 juta. Berapakah kos yang perlu ditanggung Air Asia dan Malaysia Airline agaknya?

Oleh sebab itu, kami menasihatkan kepada kumpulan M40 dan B40 macam kami yang berminat untuk memiliki kapal terbang, fikirlah masak-masak sebelum anda membeli sebuah kapal terbang sendiri.

Takut nanti kapal terbang anda tersadai, tetapi duit anda tetap mengalir keluar tanpa henti.


Bagaimana China Menggunakan Filipina Untuk Menguasai Asia Tenggara

Isu tuntutan Laut China Selatan sudah berlaku sekian lama - tidak pernah reda, pergolakan antara negara yang melakukan tuntutan seperti Malaysia, Indonesia, Filipina, Vietnam, Taiwan, Singapura, China dan beberapa negara lain lagi.

Keinginan sesebuah negara memperluaskan kawasan takluk  di lautan itu bagi menguasai sumber minyak, perikanan dan jalan maritim merupakan faktor pendorong utama - walaupun sudah diputuskan garis sempadannya di peringkat antarabangsa.

Berbanding semua negara - hanya China layak dikatakan gemar mengambil tindakan agresif dalam memenuhi tuntutan, berbeza dengan negara lain yang memilih jalan arbitrasi. Satu insiden yang membuktikan keangkuhan China, terjadi pada bulan Februari tahun 1995 apabila mereka menceroboh masuk Filipina dan sehingga kini, tidak pulang-pulang.

Kerajaan China semasa era People's Republic of China (PRC) sering melihat jauh ke belakang menggunakan hujah sejarah bagi menyokong tuntutan mereka.

Dalam kes tuntutan Kepulauan Spratly misalnya, China menyatakan hak mereka di atas kepulauan itu adalah berdasarkan kepada bukti bahawa orang China sudah pun menduduki dan menggunakan pulau itu sejak tahun 206SM.

Bagi mereka yang tidak bersetuju dengan pandangan China ini, mereka menyifatkan tuntutan China itu karut dan tidak selari dengan pandangan moden dalam menentukan garis sempadan antarabangsa.

Lagipun, realitinya China sebagai sebuah negara republik yang ada sekarang hanya memulakan usaha untuk mewujudkan sebarang kawalan ke atas kepulauan yang menjadi punca konflik, sekitar era 1970 ke 1980-an.

Kes lain seperti kes Pulau Itu Aba atau Pulau Taiping, pulau terbesar di Kepulauan Spratly yang kini diduduki oleh kerajaan Taiwan, turut sama dituntut oleh PRC - membuatkan tuntutan PRC ke atas Spratly menggunakan hujah sejarah semata-mata, menjadi lebih tidak berasas.

Kerajaan Taiwan ketika ini merupakan bekas kerajaan China terdahulu yang telah wujud lebih awal berbanding kerajaan sekarang serta menjadi pengasas sebenar usaha orang China melakar semula garis sempadan Laut China Selatan.

Seandainya hujah sejarah lampau dikemukakan sebagai bukti, Taiwan sepatutnya lebih layak untuk melakukan tuntutan berbanding China, yang sehingga kini tetap tidak mengiktiraf Taiwan namun China dilihat tidak mempedulikan logik ini.

Dalam kes Terumbu Mischief di Filipina pula, apa yang berlaku agak unik kerana tiada siapa menjangka China akan berani mengambil langkah yang sangat drastik menceroboh dan merampas kawasan negara lain secara terbuka.

Pada 2 Februari 1995, kerajaan Filipina dikejutkan dengan satu laporan yang menyebut seorang nelayan warga Filipina ditangkap oleh askar China, dikurung di sebuah pelantar milik kerajaan China yang baru dibina di kawasan Terumbu Mischief.

Hasil siasatan kerajaan Filipina melalui bot peronda dan kapal terbang peninjau menemui sesuatu yang sangat mengejutkan; China telah membina sebuah pelantar menggunakan kayu, lengkap dengan kabin kecil di bahagian Terumbu Panganiban, nama domestik yang digunakan Filipina bagi merujuk kepada kumpulan terumbu Mischief.

Terumbu Mischief menjadi tumpuan nelayan kerana mempunyai sumber perikanan yang luas, membolehkan nelayan di lautan mencari rezeki.

Tidak ada sesiapa pun mampu menjangka ancaman China hadir ke negara itu. Terumbu Mischief yang terletak hampir 200km daripada Pulau Palawan terkibar di atasnya bendera merah China, negara yang lebih 700km jaraknya daripada mereka.

Lapan kapal milik China mengelilingi kawasan itu - sesetengahnya lengkap dengan kelengkapan perang.

Tersentak, kerajaan Filipina pada ketika itu di bawah pemerintahan Presiden Fidel Ramos, bertindak agresif menghantar beberapa buah kapal serta jet pejuang sebagai.

Dalam kenyataannya kepada media, Ramos menyifatkan : "walaupun Filipina mengharapkan agar konflik itu selesai secara aman, Filipina perlu bersedia menghadapi kemungkinan lebih buruk."

Filipina melakukan bantahan secara rasmi kepada China dan di sinilah kelicikan China benar-benar terpapar untuk dilihat semua.

Bantahan yang dilakukan oleh Filipina bagaimanapun seakan dipermainkan oleh China.

Pada awalnya China menafikan wujudnya usaha untuk mereka menguasai Mischief Reef - menganggap apa yang berlaku di luar pengetahuan mereka.

Apabila kerajaan Filipina mengeluarkan bukti bergambar, kerajaan China mula bermain wayang menyalahkan pihak persatuan nelayan yang disertai rakyat mereka membina pelantar itu bagi membolehkan nelayan China berteduh - 700km dari China! Berang dengan tindak-tanduk China, Filipina mengeluarkan arahan agar pelantar itu dirobohkan dan China keluar daripada kawasan tersebut.

Apa pula alasan China? Beijing dilaporkan menganggap perobohan pelantar itu hanya akan menyebabkan rasa marah di kalangan golongan nelayan China serta orang China, kerana mereka semua percaya Mischief Reef adalah milik negara China yang sepatutnya dipertahankan.

Semakin berani, China menawarkan tawaran 'menarik' kepada Filipina - akan membuka pelantar yang telah dibina itu untuk kegunaan nelayan Filipina, termasuklah mana-mana kumpulan nelayan negara lain.

Melihat reaksi China yang banyak bermain wayang serta tidak telus ke atas apa yang berlaku, penganalisis zaman itu menyimpulkan bahawa China berani menceroboh masuk Filipina, kerana mereka tahu Filipina tidak mempunyai kekuatan untuk menyerang balas seandainya berlaku konfrontasi bersenjata.

Insiden yang berlaku mendapat reaksi pelbagai negara khasnya negara Asia Tenggara serta Amerika Syarikat yang merupakan sekutu kuat Filipina, disebabkan oleh perjanjian antara Filipina dan Amerika Syarikat pada tahun 1951; mewajibkan kedua-dua negara saling bantu membantu seandainya salah satu antara mereka diserang.

Selepas beberapa perbincangan secara diplomatik dijalankan bagi mencari titik tengah, Filipina dan China bersetuju untuk berunding secara baik bagi menyelesaikan masalah pencerobohan terbuka itu.

Pada bulan November tahun 1996 hampir 2 tahun selepas pencerobohan China ditemui, Presiden China (ketika itu) Jiang Zemin melakukan lawatan rasmi ke Filipina menjadi pemimpin utama negara itu ke situ. Tidak diketahui apa yang dibincangkan dalam pertemuan kedua-dua pemimpin itu.

Apa yang kita ketahui, hasil lawatan itu memulakan gerakan lebih besar China dalam membangunkan Terumbu Mischief. Projek di situ mula membangunkan sebuah bangunan yang dipercayai pusat kawalan tentera, barak dan jeti sepanjang 300 meter. Filipina sekali lagi melakukan bantahan tanpa mendatangkan sebarang hasil.

Melihat reaksi Filipina yang agak lemah, China meneruskan langkah agresif mereka membina sebuah tempat mendarat helikoter, pusat kawalan jeti dan pusat pemancar.

Dalam pertemuan seterusnya wakil pemimpin kerajaan kedua-dua negara di Manila, China diminta agar menghentikan pembinaan yang sedang berlaku serta merobohkan semua struktur yang sudah dibangunkan.

Kali ini reaksi China lebih keras. Mereka menolak permintaan Filipina seterusnya mengumumkan kebenaran yang diberikan untuk nelayan Filipina menggunakan fasiliti yang telah diumumkan terlebih dahulu - telahpun ditarik balik.

Begitulah situasinya untuk beberapa puluh tahun selepas itu, di mana Filipina membantah tetapi China terus dengan gelagat mereka.

Situasi ini kekal sehingga kini walaupun pada bulan Julai tahun 2016, Mahkamah Arbitrasi Antarabangsa mengisytiharkan tindakan China membina struktur di Terumbu Mischief adalah satu bentuk pencerobohan dan Filipina adalah tuan punya kawasan itu yang sah.

Pada ketika keputusan itu diumumkan, China telah pun selesai membina sebuah landasan kapal terbang dan dua buah hangar bagi menempatkan pesawat, pusat kawalan radar dan beberapa buah fasiliti lain.

Dalam satu langkah yang mengejutkan dunia pada bulan Oktober tahun 2016 tidak lama selepas keputusan mahkamah itu diumumkan; Presiden Filipina sekarang, Rodrigo Duterte menyatakan bahawa kerjasama antara Filipina dan Amerika Syarikat akan mula dihentikan dalam bidang ketenteraan dan ekonomi.

Duterte melakukan pengumuman itu selepas menghadiri beberapa perjumpaan dengan pimpinan China di Beijing, sambil menyifatkan bahawa Filipina sedia bekerjasama sepenuhnya dengan China dan juga Russia bagi mewujudkan orde kuasa dunia yang baru bebas dari pengaruh Amerika Syarikat.

Ketika ini, Terumbu Mischief yang terletak dalam kawasan Filipina menjadi markas terbesar China di Laut China Selatan walaupun kawasan itu bukan milik mereka.

Laporan media pada tahun 2017 menyatakan ada kemungkinan kawasan itu bakal digunakan untuk menempatkan peluru berpandu, membolehkan jaringan pertahanan China di kawasan Asia Tenggara diperluaskan.

Pada bulan November tahun 2019, kerajaan China melancarkan pesawat 'aerostat' yang akan melakukan tinjauan udara di kawasan tersebut, sama seperti apa yang telah mereka lakukan di sekitar selat berdekatan Taiwan; bagi memastikan sebarang bentuk aktiviti pencerobohan di situ dapat dikesan.

Sebuah aerostat mampu mengesan sebarang bentuk objek bergerak sama ada di udara atau daratan dalam radius 300 km keseluruhannya.

Lantaran daripada pengumuman pada tahun 2016, kerajaan Filipina sekali lagi melalui Presiden Duterte mengumumkan penamatan kerjasama tentera mereka dengan tentera Amerika Syarikat secara rasmi pada Februari 2020, membubarkan Perjanjian Lawatan Tentera 1998 antara kedua negara itu yang dimeterai sebenarnya untuk membolehkan Amerika Syarikat mengawal pengaruh China di Terumbu Mischief.

Langkah ini dipercayai bakal menjurus kepada pembubaran sepenuhnya perjanjian tahun 1951; menamatkan kebergantungan Filipina kepada Amerika Syarikat seterusnya menjadikan China sebagai sekutu kuasa dunia baru negara kecil Filipina.

Apa yang dibimbangkan, Filipina dilihat bakal menjadi pusat utama operasi China dalam meluaskan pengaruh mereka secara ketenteraan di benua Asia Tenggara.

Incident at Mischief Reef : Implications for the Philippines, China and the United States (pautan PDF)


6 Khabar Angin Dahsyat Tentang Kim Jong Un

Hari Matahari yang jatuh pada 15 April, adalah cuti umum di Korea Utara bagi memperingati pengasas negara itu iaitu Kim Il Sung.

Jadi, apabila cucunya yang merupakan Pemerintah Tertinggi iaitu Kim Jong Un tidak hadir dalam perayaan awam itu, ia membuatkan orang ramai berspekulasi.

Disebabkan oleh kurangnya media yang bebas di Korea Utara, maka sangat sukar untuk membuktikan khabar angin yang berasal dari Pyongyang.

iluminasi.com kongsikan 6 khabar angin dahsyat melibatkan Kim Jong Un.

Pada tahun 2014, terdapat laporan yang dibuat oleh Radio Free Asia bahawa pelajar universiti lelaki dikehendaki memotong rambut seperti Kim Jong Un.

Potongan rambut Supreme Leader ini adalah gaya tentera yang melibatkan bahagian tepi dicukur dan bahagian atas serta tengah dalam keadaan panjang.

Menurut laporan, mandat ini menerima pendapat berbeza dengan sesetengah melabel gaya rambut ini sebagai "gaya rambut penyeludup China".

Tidak jelas jika mandat ini benar-benar wujud, dengan para pelancong yang melawat negara itu tidak perasan akan sebarang langkah terhadap gaya rambut ini. Namun, TV Korea Utara pernah melancarkan kempen menentang rambut panjang.

Yang terbaru, pihak berkuasa dilaporkan mengenakan tindakan keras terhadap "tingkah laku bukan sosialis" seperti gaya rambut yang tidak dibenarkan, dengan menyatakan bahawa rakyat lelaki terhad kepada 10 gaya rambut dan 18 gaya rambut bagi wanita di Korea Utara.

Pada Mei 2014, kerajaan Korea Utara mendakwa bahawa Agensi Perisikan Pusat Amerika Syarikat (CIA) dan Perkhidmatan Perisikan Nasional Korea Selatan (NIS) bekerjasama untuk mengupah seorang tukang balak Korea Utara yang berpusat di Rusia dalam plot biokimia untuk membunuh Kim Jong Un.

Dilaporkan bahawa kaedah itu melibatkan "bahan biokimia" atau senjata yang radioaktif serta beracun nano.

Agensi berita negara Korea Utara, Agensi Berita Pusat Korea (KCNA) tidak memetik sebarang bukti tetapi menulis laporan 1800 patah perkataan yang mendakwa "kumpulan pengganas yang jahat" telah bersekongkol untuk mensasarkan kepemimpinan tertinggi ketika perbarisan tentera.

Agensi berita antarabangsa tidak dapat mengesahkan laporan tersebut, tetapi perlu diperhatikan bahawa ia berlaku pada ketika ketegangan memuncak di antara negara-negara ini.

Pihak berkuasa Korea Utara yang berang dengan berita ini mengatakan bahawa mereka akan mengekstradisi sesiapa sahaja yang terlibat dalam rancangan yang digagalkan itu.

Suspek yang disyaki dalam hal ini hanya dikenal pasti sebagai "Kim" yang bekerja di industri kayu di Khabarovsk, Rusia.

Dikatakan bahawa terdapat satu kumpulan di Korea Utara melibatkan sekitar 2,000 wanita untuk tujuan memberikan hiburan dan keseronokan (biasanya seksual), untuk pegawai tinggi Parti Pekerja dan tetamu kehormat.

Kumpulan ini dikenali sebagai "Kippumjo" atau Skuad Berseronok, namun dipercayai telah dibubarkan setelah kematian Kim Jong-Il.

Namun pada tahun 2015 dilaporkan bahawa Kim Jong Un merekrut anggota baru sejak semuda 13 atau 14 tahun.

Difahamkan bahawa kereta api yang dinaiki Kim Jong Un dikendalikan oleh Kippumjo yang terdiri daripada perawan yang diperakui.

Ramai daripada wanita-wanita ini kemudiannya "bersara" di usia 20-an dan berkahwin dengan pegawai tentera.

Bapa saudara Kim Jong Un iaitu Jang Song Thaek telah ditangkap atas tuduhan mengkhianat pada Disember 2013 dan dilabelkan sebagai "pengkhianat" di mahkamah ketenteraan.

Dipercayai bahawa Kim Jong Un bukan sahaja cuba untuk menghapuskan bapa saudaranya itu dari sejarah dengan menghapuskan beribu-ribu artikel berita tentangnya, tetapi juga melaksanakan hukuman bunuh terhadap ahli keluarga lain termasuklah anak dan cucu kepada saudara dekat.

Walaupun ahli propaganda berusaha untuk menghapuskannya, namun imej Jang Song Thaek muncul di media tempatan beberapa tahun kemudian dalam dokumentari tentang 11 tokoh sejarah Korea Utara.

Dan dikatakan penyunting dokumentari ini mungkin telah dipenjarakan kerana "kesalahan" menyiarkan dokumentari berkenaan.

Abang tiri Supreme Leader iaitu Kim Jong Nam juga dibunuh pada tahun 2017. Pihak berkuasa Malaysia mendakwa bahawa abang tirinya dibunuh oleh dua wanita yang menghampirinya di KLIA menggunakan ejen kimia.

Kim Jong Nam memberitahu seorang penyambut tetamu lapangan terbang berkenaan bahawa "seseorang memegangnya dari belakang dan mencurahkan cecair ke wajahnya" sebelum meninggal dunia ketika dipindahkan ke hospital.

Bekas bintang bola keranjang NBA Dennis Rodman menjalinkan persahabatan yang agak pelik dengan Kim Jong Un dan melawat Korea Utara pada tahun 2013.

Selepas itu, Dennis bercakap mengenai pulau peribadi Kim Jong Un yang dikatakan seperti Hawaii atau Ibiza, namun satu-satunya manusia yang mendiami pulau tersebut adalah Supreme Leader.

Lokasi pulau misteri ini yang mempunyai pelabuhan sendiri dengan pegawai tentera 24 jam, tidak pernah disahkan tetapi dipercayai terletak berhampiran pelabuhan Wonson.

Dennis menambah bahawa pulau itu seperti "pesta 7 bintang" dengan koktel yang tidak berkesudahan dan jet ski.

Untuk sampai ke pulau ini, Dennis memberitahu bahawa dia menaiki kapal layar 95 kaki milik Kim Jong Un, yang digambarkan seperti kacukan feri dan bot Disney.

Seperti satu babak dalam "Once Upon A Time In Hollywood", terdapat dakwaan bahawa Kim Jong Un pernah mengarahkan seorang timbalan menteri keselamatan dibunuh menggunakan flame-thrower (pelontar api) sebagai sebahagian daripada pembersihan politik pada tahun 2014.

Lelaki malang tersebut yang dikenali sebagai Oh Sang Hon merupakan tokoh utama Kementerian Keselamatan Rakyat Korea Utara tetapi dilihat menyokong bapa saudara Pemertinah Tertinggi ini iaitu Jang Song-Thaek, yang sebelum itu dihukum mati kerana mengkhianat.

Dipercayai bahawa Oh Sang Hon menjadikan kementerian berkenaan sebagai skuad pelingund Jang Song Thaek.

Pembelot Korea Utara Kang Chol Hwan berkata, "Kim Jong Un secara peribadi membenci Oh Sang Hon, jadi dia sendiri yang mengarahkan timbalan menteri itu dibunuh menggunakan pelontar api,".

Seperti dalam filem Hollywood, mayat Oh Sang Hon dipercayai digilis dengan kereta kebal.


Adakah "Dry Cleaning" Langsung Tidak Menggunakan Air?

Istilah "dry cleaning" atau cucian kering agak mengelirukan dan ramai yang tidak mengetahui apa maksud sebenarnya.

Dalam istilah yang paling mudah, cucian kering adalah proses membersihkan pakaian tanpa menggunakan air.

Namun, proses cucian ini masih melibatkan cecair iaitu selain daripada air.

Cucian kering merujuk kepada proses mencuci pakaian dan fabrik menggunakan pelarut kimia yang mengandungi sedikit atau tiada air.

Ini kerana air boleh merosakkan sesetengah fabrik, seperti kapas, kulit dan sutera. Malah, mesin basuh juga boleh menyebabkan kerosakan pada butang, renda, labuci dan hiasan halus yang lain.

Jadi, proses cucian kering dihasilkan di mana ketika mencuci permukaan atau fabrik, pelarut yang digunakan tidak menembusi serat fabrik seperti air dalam mesin basuh.

Cucian kering biasanya melibatkan pakaian dan kain yang tidak tahan dengan ketegaran mesin basuh standard.

Proses ini mengekalkan kualiti fabrik dan membantu mencegah penyusutan serta regangan.

Ia juga boleh menjimatkan masa di mana anda tidak perlu mencuci pakaian menggunakan tangan.

Cucian kering telah lama wujud iaitu sejak zaman Rom ketika mana amonia digunakan untuk membersihkan pakaian diperbuat daripada bulu kambing biri-biri dikenali sebagai toga.

Bahan kimi ini digunakan untuk mengelakkan penyusutan yang berlaku apabila bulu tersebut terkena air panas.

Seterusnya, teknik cucian kering berubah menggunakan pelarut berasaskan petroleum seperti petrol dan minyak tanah yang terbukti sangat mudah terbakar dan berbahaya untuk digunakan.

Menjelang tahun 1930-an, penggunaan pelarut berklorin seperti perchlorethylethyl atau tetrachlorethylene mula digunakan.

Kedua-dua ini mempunyai bau kimia yang agak kuat dan tersangat berkesan, serta masih digunakan oleh banyak syarikat pencuci komersial pada hari ini.

Pada tahun 1990-an, Agensi Perlindungan Alam Sekitar Amerika Syarikat mula mengaawal bahan kimia cucian kering dan mendorong pembersih komersial untuk menggunakan pelarut yang lebih selamat dan lebih mesra alam.

Perbezaan paling penting antara kedua-kedua kaedah cucian ini adalah proses pelbagai langkah yang disebut sebagai "pre-spotting".

Ia merupakan satu langkah cucian di mana ahli profesional mungkin menggunakan vakum, wap dan panas bagi mempersiapkan kawasan kotoran untuk dibersihkan.

Bukan semua kotoran adalah sama, jadi sangat penting untuk pakaian dirawat terlebih dahulu mengikut jenis kotoran dan kain bagi mengelakkan lebih banyak kerosakan.

Sekiranya kotoran berat seperti lumpur atau minyak tidak dirawat dengan betul menggunakan penghilang kotoran sebelum melakukan kontak dengan air, maka ia mungkin akan secara tidak sengaja menjadikan kotoran tersebut terserap ke dalam pakaian membuatkannya lebih sukar untuk ditanggalkan.

Hasilnya,  cucian kering boleh menjadi pilihan rawatan alternatif bagi kotoran yang sukar dicuci menggunakan cucian tradisional.

Fabrik halus seperti sutera dan bulu kambing biri-biri adalah sangat sensitif dan perlu dicuci secara kering.

Serat rapuh ini boleh mengecut atau kehilangan bentuknya ketika bersentuhan dengan air. Sebaliknya, bahan tahan lama seperti kapas dan poliester boleh dibersihkan dengan kaedah pencucian tradisional tanpa berhadapan dengan risiko kerosakan. risiko perubahan.

Manakala bagi fabrik cashmere pula, ia boleh dicuci menggunakan cucian kering atau dibasuh dengan tangan secara basah menggunakan sabun cucian.


Kenapa Gabungan Aiskrim Vanila, Coklat dan Strawberi Digelar Neapolitan?

Ais krim. Hanya membayangkan rupanya saja sudah cukup untuk membuatkan kita rasa terliur - apatah lagi bagi mereka yang sedang merasa dahaga.

Susah untuk kita menemui orang Malaysia yang tak menggemari ais krim. Sejak kecil kita didedahkan dengan ais krim potong, ais krim Malaysia, ais kacang dan cendol - sebelum mula menemui kelazatan Cornetto, Vienetta dan aiskrim lain yang mula lebih tinggi harganya.

Pernahkah anda tertanya-tanya, siapa yang menemui cara menghasilkan ais krim dan kenapakah tab yang menggabungkan aiskrim vanila, coklat dan strawberi - dinamakan aiskrim neapolitan?

Walaupun sudah wujud beberapa usaha untuk menghasilkan ais krim dengan menggunakan salji yang dicampurkan dengan susu sejak era sebelum masihi lagi, ais krim yang mirip aiskrim yang ada sekarang, dipercayai bermula dari China.

Semasa pemerintahan Maharaja Tang ketika era Dinasti Shang sekitar abad ke 7, masyarakat zaman tersebut menemui cara untuk menghasilkan ais krim berperisa madu.

Maharaja Tang mengarahkan pekerja seramai hampir 100 orang bagi menghasilkan aiskrim, menggunakan gabungan ais, susu, tepung dan herba yang diambil daripada pokok kapur. Adunan itu akan disebatikan sebelum madu dimasukkan sebagai perisa.

Penemuan teknik membekukan sesuatu larutan dalam bekas yang disejukkan menggunakan salji dan garam memudahkan penghasilan aiskrim serupa, sebelum orang Arab memperkenalkan teknik penghasilan 'sharbat', mengadunkan sirap buah-buahan dengan ais serta susu dan gula yang memberikan rasa lazat yang kekal sehingga kini.

Selepas Empayar Islam menakluki Pulau Sicily di Eropah pada abad ke 8, orang Arab mula memperkenalkan teknik penghasilan 'sharbat' kepada masyarakat Eropah seterusnya memperluaskan lagi populariti aiskrim berperisa buah-buahan kepada dunia.

Aiskrim neapolitan merupakan antara perasa aiskrim unik yang sangat mudah didapati di mana. Keunikannya terletak kepada gabungan perasa vanila, coklat dan strawberi yang terletak sebelah menyebelah tetapi tidak diadunkan sekali. Siapa punya idea nak buat aiskrim sebegitu?

Bermula pada tahun 1880, berlaku migrasi besar-besaran orang Itali sejumlah 13 juta orang ke serata Eropah dan Amerika Syarikat, disebabkan oleh rasa bimbang masyarakat mereka kepada perubahan politik yang berlaku semasa proses Risorgimento - usaha menyatukan negeri-negeri Itali di bawah satu pemerintahan pusat.

Salah satu kawasan yang paling terkesan adalah Naples, di mana mereka akan diubah menjadi hanya sebuah negeri sedangkan ketika itu Naples adalah negara mereka sendiri.

Disebabkan ketidakstabilan politik - masalah sosial seperti pengangguran dan wabak mula berlaku, menyebabkan orang Naples memilih untuk keluar secara sukarela mencari negara baru tidak mahu duduk di bawah rejim kerajaan baru akibat rasa kurang puas hati dengan keputusan yang diambil.

Orang Naples terkenal sebagai pengusaha sejenis manisan yang dinamakan sebagai spumoni, gabungan aiskrim 3 perisa ke dalam satu hidangan. Spumoni tidak terhad kepada vanila, strawberi dan coklat sahaja - malahan spumoni sebenar mempunyai variasi yang sangat pelbagai.

Kehadiran mereka ke Amerika Syarikat membawa bersama resipi spumoni, mempopularkan ais krim unik gabungan mereka sehinggakan warga Amerika Syarikat merujuk aiskrim itu sebagai 'Neapolitan' yang mewakili tempat asal mereka, Naples.

Oleh kerana di Amerika Syarikat 3 perisa paling popular adalah vanila, coklat dan strawberi, permintaan terhadap spumoni yang menggabungkan ketiga perisa itu mula popular.

Ini memulakan trend 'aiskrim neapolitan' yang sehingga kini dikenali sebagai gabungan ais krim vanila, coklat dan strawberi dalam satu hidangan.

Bagi memaktubkan populariti aiskrim dalam budaya popular masyarakat mereka, kerajaan Amerika Syarikat memulakan apa yang kita kenali sebagai 'Hari Ais Krim Amerika Syarikat' melalui undang-undang khas Presiden pada 9 Julai 1984 oleh Presiden Amerika Syarikat ketika itu, Ronald Reagan.

Dengan pengisytiharan itu, gabungan negeri dalam Amerika Syarikat bersetuju untuk menamakan bulan Julai tahun 1984 sebagai 'Bulan Aiskrim Nasional' sementara tarikh 15 Julai 1984 sebagai 'Hari Aiskrim Nasional.'

Dalam ucapan beliau sempena pengenalan undang-undang baru itu, Presiden Reagan menyeru agar semua pihak memberikan sokongan penuh kepada perayaan itu, sama-sama meraikannya dengan acara dan sambutan yang meriah. Beliau juga mengingatkan orang ramai bahawa aiskrim merupakan makanan yang berkhasiat serta sedap dimakan.

Tradisi ini mula diikuti masyarakat negara luar yang mencintai aiskrim.

Kini setiap tahun penggemar aiskrim akan meraikan 'Hari Aiskrim Sedunia' pada setiap hari Ahad dalam minggu ketiga, bulan Julai setiap tahun.

Nota - Hmm. Sedap juga berbuka puasa dengan aiskrim hari ini.


Adakah Ada Perbezaan Perangai Anak Sulung, Anak Kedua dan Ketiga?

Banyak perkongsian dalam internet cuba menjelaskan tentang personaliti berdasarkan beberapa faktor seperti nama, bulan lahir, tulisan dan juga horoskop, seandainya anda percaya perkara seperti itu.

Tetapi pernahkah anda tertanya; adakah ada kajian lebih saintifik bagi mengenalpasti turutan lahir seseorang ke atas personalitinya? Bagi masyarakat Melayu di Malaysia, kita ada gelaran along, angah, alang, andak dan sebagainya bagi digunakan untuk mewakili aturan lahir adik-beradik.

Adakah wujud perbezaan sifat serta perangai di antara adik-beradik - hanya disebabkan ada yang dilahirkan dahulu dan ada yang dilahirkan kemudian?

Pada tahun 1999, seorang penyelidik dari University of California bernama Frank J. Sulloway mula melakukan kajian sama ada turutan kelahiran seseorang adalah satu faktor yang bakal menentukan sifatnya.

Sulloway mempunyai teori turutan kelahiran merupakan satu faktor yang memberikan impak besar pada perubahan atau evolusi psikologi seseorang; sama ada seseorang itu akan menjadi seorang yang berfikiran tradisional, kreatif, optimis atau bebas.

Hujah beliau, turutan kelahiran memberikan perbezaan pada sifat seseorang kerana korelasi atau hubungannya dengan umur, saiz, pengaruh dan status seorang anak dalam sebuah keluarga - akan memberikan kesan pada individu dalam keluarga itu.

Satu faktor utama bagi Sulloway, adalah kewujudan hirarki yang berbeza di antara seorang 'along' dengan seorang 'angah' dan anak-anak seterusnya, mampu menyebabkan tiap-tiap anak  akan mengalami pengaruh kekeluargaan yang berbeza daripada aspek campur tangan ibu bapa.

Beliau menghujahkan beberapa kajian terdahulu khasnya kajian pakar psikologi Austria, Alfred Adler yang menemui petunjuk bahawa adik-beradik yang hidup bersama apabila semakin meningkat dewasa, akan mula membentuk personaliti yang jauh berbeza antara satu sama lain.

Sulloway berhasrat untuk mengenalpasti adakah turutan lahir merupakan penyumbang kepada fenomena itu.

Menurut Sulloway, personaliti seseorang individu terhasil akibat tindakbalas beliau kepada rangsangan yang beliau terima daripada persekitaran. Setiap anak yang lahir akan menerima rangsangan yang berbeza daripada ibu bapa, adik beradik serta persekitaran mereka, sehingga menyebabkan wujudnya perbezaan yang ketara antara sikap mereka satu sama lain.

Dengan menggunakan teori Adler, Sulloway percaya apabila dibandingkan seorang anak sulung dengan seorang individu lain yang juga anak sulung; akan ada persamaan yang ketara dalam cara mereka berfikir, seterusnya menyokong hipotesisnya.

Anak sulung didakwa Sulloway mempunyai kecenderungan lebih berani mengambil tanggungjawab, bercita-cita tinggi, teratur serta berpendidikan tinggi atas faktor ibu bapa yang akan mengutamakan mereka. Sementara anak kelahiran seterusnya pula lebih gemar sesuatu yang tidak konvensional, tidak gemar dikongkong dan gemar mencuba perkara baru.

Daripada segi sifat peribadi, anak sulung mempunyai perwatakan lebih ekstrovert dalam cara yang dominan, tidak takut untuk mengetuai sesuatu dan cenderung menawarkan diri untuk menjadi pemimpin.

Bagi anak berikutnya, Sulloway berpendapat kumpulan ini akan lebih cenderung untuk menyelesaikan sesuatu perkara dengan cara tidak serius atau tidak formal serta terbuka untuk menerima pandangan orang lain.

Faktor pengaruh ibu bapa juga kelihatan ketara dalam pembentukan personaliti anak-anak mereka.

Anak sulung didapati lebih patuh arahan kedua ibu bapa, menghormati undang-undang keluarga dan lebih mirip ibu ayahnya dari segi protokol. Mereka juga tidak segan untuk menggunakan kedudukan mereka dalam keluarga sebagai anak sulung, lebih agresif dan mempunyai kebolehan menguasai adik-beradiknya yang lebih muda.

Adiknya pula, tak kiralah angah, alang atau seterusnya disebabkan tiada kuasa atau autoriti sebagai anak sulung dan secara automatik perlu mengalah; lebih gemar menggunakan taktik licik seperti mengeluh, merayu, menganggap semuanya kelakar atau meminta tolong ibu bapanya bagi menyelesaikan masalah.

Kajian Alder mendapati dua atau lebih adik beradik kebiasaannya akan bergabung 'menentang' abang atau kakak sulung; beliau menganggap perkara itu sesuatu lumrah yang biasa berlaku.

Salah satu penemuan paling penting yang ditemui Sulloway dalam kajiannya, adalah perbezaan antara bentuk pemikiran dengan adik-adiknya dalam menilai perkara seperti ideologi, politik, sosial dan saintifik.

Dalam isu melibatkan revolusi politik dan agama misalnya seperti yang pernah berlaku di Eropah, gerakan pejuang revolusi didapati lebih mudah mendapatkan sokongan anak kedua dan seterusnya berbanding anak sulung, kerana mereka lebih terbuka untuk menerima sesuatu idea dan ideologi baru.

Anak kedua dan seterusnya juga dilaporkan Sulloway lebih ramai terlibat dalam gerakan pemberontakan bagi menjatuhkan sesuatu pemerintah atau badan, seperti apa yang berlaku semasa reformasi gerakan Protestan Eropah - yang menyaksikan anak sulung sesebuah keluarga lebih cenderung agar status quo dikekalkan, keras mempertahankan pegangan Katolik mereka.

Anak sulung didapati lebih berkemungkinan mengorbankan diri untuk mengekalkan keadaan sedia ada, berbanding adik-adiknya yang sanggup mengorbankan diri untuk memastikan perubahan berjaya dilakukan.

Dalam pendidikan khasnya dalam kajian sains, bidang yang dipilih saintis juga dilaporkan Sulloway mempunyai perbezaan ketara apabila dibandingkan mengikut turutan kelahiran.

Anak sulung didapati cemerlang sebagai saintis dalam bidang sains fizik yang lebih bersifat formal penyelidikannya mengenalpasti solusi, sementara saintis yang lahir sebagai anak kedua dan seterusnya, gemar memilih bidang sains yang bersifat terbuka seperti biologi atau sains sosial - di mana mereka boleh mengenalpasti masalah utama sesuatu isu.

Disebabkan oleh perbezaan pemikiran itu serta cara melihat dunia yang nyata berbeza, rekod individu yang dianugerahkan Anugerah Nobel bagi literatur dan keamanan juga lebih berpihak kepada anak-anak yang lahir kemudian, tidak dikuasai individu anak sulung.

Corak pimpinan pemimpin-pemimpin dunia juga menampakkan perbezaan ketara antara anak sulung dan anak yang kemudian.

Individu seperti Karl Marx dan Mahathma Gandhi yang mempunyai pandangan dan ideologi yang bebas, utopia, lebih emosi serta gemar menggunakan pendekatan lembut ketika berhadapan krisis - bukanlah anak sulung dalam kalangan adik beradik mereka.

Manakala anak sulung pula melahirkan pemimpin seperti Joseph Stalin dan Benito Mussolini yang lebih bersifat dominan, tidak takut untuk mengarah dan agak berat ke arah seorang pemimpin diktator.

Kesimpulannya, Sulloway berpendapat ya - turutan kelahiran memang memainkan peranan yang sangat besar dalam membentuk personaliti seseorang.

Anak sulung dipercayai cukup takut berdepan kegagalan serta kerap merasakan apa yang mereka buat tidak cukup baik. Disebabkan ketakutan ini, mereka takut untuk melakukan kesilapan dan akhirnya memilih jalan paling lurus dan mudah dalam melakukan sesuatu sepanjang hidup walaupun terpaksa bertindak keras.

Anak kedua pula dapat disimpulkan sebagai adik yang lebih tenang, kerana tahu mereka tidak perlu menggalas tanggungjawab yang dipikul abang atau kakak mereka. Dengan kelonggaran ini, mereka gemar mencuba sesuatu yang baru dalam hidup serta tidak terbeban dengan ketakutan untuk gagal.

Alang atau anak ketiga pula akan kerap kali diletakkan dalam situasi 'tegang' antara along dan angah, membolehkan mempunyai kemahiran diplomasi yang baik serta mudah meredakan pertengkaran.

Anak ketiga juga mudah mengadaptasikan diri dengan sesuatu keadaan baru, lebih penyabar dan terbuka untuk mendengar pandangan kesemua pihak - kerana mereka dipaksa sejak kecil belajar berkongsi dan sentiasa mengalah dalam perlawanan yang mereka tahu mereka tidak akan menang.

Kajian yang dijalankan Sulloway mendapat sokongan serta kritikan daripada ramai pengkaji lain. Ada yang menganggap apa yang diutarakan Sulloway mempunyai kebenaran, sementara ramai juga yang merasakan teori dikeluarkan Sulloway tidak berasas sama sekali.

Jika anda menganggap teori Sulloway ini karut, bolehkah kami cuba teka - adakah anda adalah anak sulung dalam adik beradik anda? Hahaha! Kami bergurau saja ni ya!